Wach Mang’won Gadier!\nOhinga mar Jarito—Gocho mar Puonjruok | Novemba 2016\nSOM E Afrikaans Albanian Amharic Arabic Armenian Armenian (Ma Imbo) Aymara Azerbaijani Azerbaijani (Cyrillic) Bassa (Cameroon) Bengali Bicol Bolivian Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dhok mar Ranyisi ma Australian Dhok mar Ranyisi ma South African Dholuo Dutch Efik Estonian Ewe Faransa Fijian Finnish Fon Ga Georgian German Greek Guarani Gujarati Gun Hausa Hebrew Hiligaynon Hindi Hiri Motu Hungarian Icelandic Igbo Iloko Indian Sign Language Indonesian Isoko Italian Japanese Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kisungu Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luvale Macedonia Malagasy Malay Malayalam Mambwe-Lungu Marathi Maya Mingrelian Mongolian Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curacao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Tsonga Turkish Turkmen Tuvaluan Twi Tzotzil Ukrainian Urdu Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\n“DHAKO.” Kamano e kaka seche moko Yesu ne luongoga joma mine. Kuom ranyisi, ka nochango miyo moro ma nosebedo kodolore kuom higni 18, nonyise niya: “Dhako, osegonyi kuom tuoni.” (Luka 13:10-13) Yesu bende noluongo min-gi ni dhako. E kinde ma ne indikoe Muma, ji ne neno ni mano en nying ma nyiso luor. (Joh. 19:26; 20:13) Kata kamano, ne nitie nying machielo ma ne ber ahinya.\nMuma tiyo gi wach moro mang’won ahinya kowuoyo e wi mon moko. Yesu notiyo gi wachno ka nowuoyo gi miyo moro ma rembe nosebedo ka chwer kuom higni 12. Miyono ne ok owinjore obed machiegni gi Yesu nikech chike mag Musa nowacho ni ng’at ma ne nigi tuwo kaka mareno ne en ng’at ma ok ler. Ne ok onego obed kama ji nitie. (Lawi 15:19-27) Kata kamano, miyono ne dwaro ahinya ng’ama nyalo konye. “Nosechandore ahinya e lwet jothieth mathoth kendo nosetiyo gi mwandune duto, to kar chango, tuone nomedo mana bedo marach moloyo.”—Mar. 5:25, 26.\nMiyono nodhi kama oganda nochokoree, kae to olidho gi ka tok Yesu momulo riak nangane ma oko. Gi kanyono nochango! Ne oparo ni onge ng’at ma ne dhi fwenye, kata kamano, Yesu nopenjo niya: “En ng’ano momula?” (Luka 8:45-47) Nikech luoro nomake kendo nokirni, nopodho e tie Yesu, ‘mowachone adiera duto.’—Mar. 5:33.\nMondo Yesu ne ho chuny miyono, nonyise e yo mang’won niya: “Nyarwa, chunyi kik chandre!” (Mat. 9:22) Joma nono Muma wacho ni wach motigo e dho Hibrania kod dho Grik ni “nyarwa,” inyalo tigo sama ng’ato dwaro nyiso ni en ng’at mang’won. Yesu nodhi nyime jiwo miyono konyise kama: “Yieni osechangi. Dhi gi kuwe kendo ichang kuom tuoni malitno.”—Mar. 5:34.\nBoaz ma ne en ng’at momewo noluongo Ruth nya Moab ni “nyara.” Ruth bende ne luor nikech ne ohulo e puoth ng’at ma ne ok ong’eyo. Boaz nonyise niya: “Winji nyara.” Nojiwo Ruth mondo odhi nyime hulo e puothe. Ruth nopodho piny auma e nyim Boaz mopenje gimomiyo notimone ng’wono maduong’ kamano to ne en mana wendo. Boaz nodwoke kama komedo jiwe: “Weche duto ma nitimo ni wuon odu [chi liel ma Naomi] . . . osenyisa. Jehova mondo ochuli kuom tichni.”—Ruth 2:8-12.\nTo mano kaka Yesu kod Boaz noketo ne jodong-kanyakla ranyisi maber! Nitie kinde ma jodongo nyalo wuoyo gi nyaminwa moro ma dwaro ni jodongo okonye gi paro manie Ndiko kendo ojiwe. Bang’ ka jodongogo osekwayo Jehova e lamo mondo otagi kendo bang’ winjo malong’o gima nyaminwano wacho, gibiro jiwe kendo hoye ka gitiyo gi Wach Nyasaye.—Rumi 15:4.\n‘Sikuru ka Ujiworu e Kindu Pile ka Pile’\nJoma Nyasaye Ochano Kotiyo gi Buge Owuon\nBe Igeno Muma ma En Bug Jehova Owuon?\nNogolou e Mudho\nNe Giwuok e Tuech mar Babilon Maduong’\nText Yore mag golo buge mag digital OHINGA MAR JARITO—GOCHO MAR PUONJRUOK Novemba 2016\nOHINGA MAR JARITO—GOCHO MAR PUONJRUOK Novemba 2016


nike free run shoe, Nike Free Low Price - Nike Free 068-1 Advanced Material Stylish Woman Sneaker, nike free nikes sneakers Store\nHome >> Nike Free >> Nike Free woman >> 68?1?1? >> Nike Free Low Price - Nike Free 068-1 Advanced Material Stylish Woman Sneaker,nike free runs on sale,reliable supplier\nNike Free Low Price - Nike Free 068-1 Advanced Material Stylish Woman Sneaker,nike free runs on sale,reliable supplier\nfree run nike Nike Free Nike Free woman 68?1?1? , Nike Free Low Price - Nike Free 068-1 Advanced Material Stylish Woman Sneaker,nike free runs on sale,reliable supplier nike free 7.0,top brands\nRalph Lauren USA Flag Polo Red 1021, cheap ralph lauren polo,childrens ralph...\nRalph Lauren Men Pony V-Neck In Gray, ralph lauren outlet,lauren ralph,Discount...


Bible in one year - Luo Bible 2020 - February 18\nTim jo-Lawi 7:1-38\n1. Magi e chike mag misango ma ipwodhruokgo e ketho, ma en misango maler moloyo:\n2. Chiayo mar misango mipwodhruokgo e ketho nyaka yangʼ mana kama iyangʼoe chiayo mar misango miwangʼo pep kendo rembe nyaka kir e bethe kendo mar misango koni gi koni.\n3. Eka jadolo nokaw bochene duto, kaka sembe gi boche moumo jamb-ich,\n4. kod nyiroke kaachiel gi boche mogawe gi man but oguro kendo inigol jwala mabor manie wi chuny kod nyiroke.\n5. Jadolo nochiwgi ka wangʼogi ewi kendo mar misango, mondo obed misango miwangʼo gi mach ni Jehova Nyasaye, nikech en misango mipwodhruokgo e ketho.\n6. Ngʼato angʼata madichwo ma jaodgi jodolo oyiene chame, to nyaka chame mana e kama ler mar lemo mowal ni Jehova Nyasaye, nikech en gima ler moloyo.\n7. Chik achielni ema oriwo misango mar golo richo kod misango mipwodhruokgo e ketho. Misenginigo nodongʼ ni jadolo motimogi, kopwodhogo richo.\n8. Jadolo matimo misango miwangʼo pep ma ngʼato ochiwo nodongʼ gi pien chiayono kaka mare owuon.\n9. Misango duto mag cham mobul e kendo kata motedi e sufuria, kata e dakuon, nodongʼne jodolo motime;\n10. makmana misengini mamoko mag cham moruw gi mo kata ma ok oruw, ema nopog maromre ne yawuot Harun duto.\n11. Magi e chike mag misango mar lalruok ma ngʼato nyalo chiwo ne Jehova Nyasaye.\n12. “ ‘Ka ochiwe ka gir goyo erokamano, to ochiwe kaachiel gi makati ma ok oketie thowi moted gi mo, kod chapat ma ok oketie thowi mowir gi mo, gi kek moted gi mogo mayom kendo modwal gi mo.\n13. Bende enokel misango mar lalruok mar goyo erokamano kaachiel gi makati moted gi thowi.\n14. Enokel achiel kuom moro ka moro kaka misango mochiwe ne Jehova Nyasaye, nikech en mar jadolo makiro remb misengini mag lalruok.\n15. Ring misango mar goyo erokamano nyaka cham mana odiechiengno mochiwe ma ok oriyo nyaka okinyi.\n16. “ ‘Ka misango motimo en mar kwongʼruok, chiwo mar hera, to misangono nyaka cham e odiechiengno mochiwe, to ka moro odongʼ to inyalo chame kinyne.\n17. Ka ringʼo moro mar misango odongʼ nyaka chiengʼ mar adek, to nyaka wangʼe e mach.\n18. Ka ring misango mar lalruok ocham chiengʼ mar adek, to misangono ok noyiego. Bende Nyasaye ok nokwan misangono ka gima ber, nimar en gima kwero, kendo ngʼama ochame nobed jaricho.\n19. “ ‘Ringʼo morere e gimoro amora mogak, kik cham, to nyaka wangʼ e mach. To ringʼo mamoko modongʼ to inyalo cham gi ngʼato angʼata maler.\n20. To ka ngʼat mogak ochamo ring misango mar lalruok mochiwne Jehova Nyasaye, ngʼatni nyaka ngʼad kare oko kuom ogandagi.\n21. Ngʼato angʼata momulo gimoro mogak, bedni en dhano kata le, kata gimoro amora makwero, eka bangʼe ochamo ring misango mar lalruok mochiw ni Jehova Nyasaye, en bende nyaka ngʼad kare oko kuom ogandagi.’ ”\n23. “Nyis jo-Israel kama: ‘Kik ucham bor moro amora mar dhok, rombe, kata diek.\n24. Chiayo moyud kotho kende kata ma ondiegi onego kik gicham bore to boreno inyalo tigo e yo moro amora.\n25. Ngʼato angʼata kuomu manocham bor chiayo ma lembe moko osetimgo misango miwangʼo pep ni Jehova Nyasaye, to nyaka ngʼad kare kuom ogandane.\n26. Ka moro amora mudakie, kik ucham remo moro amora bed ni en mar winy kata en mar le.\n27. Ngʼato angʼata mochamo remo nyaka ngʼad kare kuom ogandane.’ ”\n28. Eka Jehova Nyasaye nowacho ne Musa niya,\n29. “Nyis jo-Israel kama: ‘Ngʼato angʼata mochiwo misango mar lalruok ne Jehova Nyasaye, nyaka kel migawo mar misango kaka chiwo mare ne Jehova Nyasaye.\n30. Enokelne Jehova Nyasaye gi lwete owuon boche miwangʼo gi mach kaachiel gi agoke kendo enolier agokono kofwaye e nyim Jehova Nyasaye kaka misango mifwayo.\n31. Jadolo nowangʼ bochego e kendo mar misango, makmana ni agoko to nodongʼ ni Harun gi yawuote.\n32. Unuchiwne jadolo bam ma korachwich mar chiayo kaka misango mar lalruok.\n33. To wuod Harun mano kir remo kendo wangʼ boche mar misango mar lalruok nyaka kaw bam korachwich kaka pokne.\n34. To kuom misango mar lalruok ma jo-Israel golo, asekawo agoko miliero kendo ifwayo kod bam michiwo kaka pok kendo asemiyogi Harun jadolo kod yawuote kaka pokgi mapile pile kuom jo-Israel.’ ”\n35. Ma e migawo mar chiwo miwangʼo pep ne Jehova Nyasaye mane opogone Harun gi yawuote e odiechiengʼ mane owalgi mondo gitine Jehova Nyasaye kaka jodolo.\n36. E odiechiengʼ mane opwodhgi, Jehova Nyasaye nochiwo chik ni jo-Israel mondo omigi ma kaka pokgi mapile ne tienge mabiro.\n37. Magi koro e chike mag misango miwangʼo pep, misango mar cham, misango mar golo richo, misango ma ipwodhruokgo e ketho gi misengini mitimo chiengʼ miketo jadolo e tich kaachiel gi misengini mag lalruok.\n38. Chikegi Jehova Nyasaye nomiyo Musa e Got Sinai, chiengʼ mane ochoko jo-Israel mondo ochiwne Jehova Nyasaye misengini mag-gi, ka gin e Thim mar Sinai.\nTim jo-Lawi 8:1-36\n2. “Kel Harun gi yawuote gi lepgi mag dolo, gi mor pwodhruok, gi rwadh misango mar golo richo gi imbe ariyo, kod odheru motingʼo makati ma ok oketie thowi,\n3. kendo ichok oganda duto e dho Hemb Romo.”\n4. Musa notimo mana kaka Jehova Nyasaye nochike, kendo oganda jo-Israel duto nochokore e dho Hemb Romo.\n5. Musa nowachonegi niya, “Ma e gima Jehova Nyasaye osechiko mondo otim.”\n6. Eka Musa nogolo Harun gi yawuote e dier oganda mi olwokogi gi pi.\n7. Bangʼ mano norwako ne Harun kandho, eka notweyone okanda e nungone, kendo norwakone law mayom mar dolo miluongo ni efod, bangʼe notweyone law dolono miluongo ni efodno gi okandane motwangʼ maber.\n8. Norwakone law akor, moketo ombulu miluongo ni Urim gi Thumim e law akorno.\n9. Eka nosidhone Harun kilemba e wiye, kendo oketone san mar dhahabu mopamore, ma en osimbo maler e nyim kilemba kaka ne Jehova Nyasaye ochike.\n10. Eka Musa nokawo mor pwodhruok mowirogo Hema kod gik moko duto manie iye, kendo nopwodhogi.\n11. Nokiro mo moko ewi kendo mar misango nyadibiriyo, mowire kaachiel gi gik moko duto mitiyogo e kendono gi karaya mar luokruok gi rachungine, kendo nopwodhogi.\n12. Noolo mor pwodhruok moko ewi Harun, kowire kendo kopwodhe ne tich dolo.\n13. Bangʼe nokelo yawuot Harun morwakonegi kandho, eka otweyonigi okanda e nungogi kendo osidhonegi kilemba mana kaka Jehova Nyasaye nochike.\n14. Eka Musa nokelo rwath mane ibiro timgo misango mar golo richo, Harun kod yawuote noyie lwetgi e wiye.\n15. Musa noyangʼo rwadhno kendo rembe moko nokawo gi lith lwete momieno e tunge kendo mar misango mondo opwodhgo kendo mar misango. Remo modongʼ to ne opuko e bwo kendo mar misango. Kamano nowalo kendo mar misangono mondo opwodhego.\n16. Bangʼe Musa nokawo boche duto mogawo jamb-ich gi moumo chuny gi nyiroke ariyo kod boche mogawogi mi nowangʼogi e kendo mar misango.\n17. To ring rwadhno gi piene kaachiel gi wen, nogolo oko mar kambi mowangʼogi duto kaka Jehova Nyasaye nochike.\n18. Eka Musa nokelo im mane ibiro timgo misango miwangʼo pep mar golo richo, kendo Harun kaachiel gi yawuote noyieyo lwetgi e wiye.\n19. Eka Musa noyangʼo imno, kendo nokawo remo mi okiro e bath kendo mar misango.\n20. Ne opogo ring imno lemo ka lemo kendo nowangʼo wiye gi lemogo duto kod bochene.\n21. Bangʼe nolwoko jamb-ich kod tiende imno gi pi, kendo nowangʼo imno pep e kendo mar misango kaka misango miwangʼo pep, ma en misango miwangʼo gi mach ne Jehova Nyasaye kendo madungʼ tik mangʼwe ngʼar kaka Jehova Nyasaye nochiko Musa.\n22. Bangʼ mano Musa nokelo im machielo, ma en im miwalogo jodolo ne tich kendo Harun gi yawuote noyieyo lwetgi e wiye.\n23. Musa moyangʼo imno kendo nokawo remb imno moko momieno e it Harun ma korachwich, gi lith lwete mathuon ma korachwich kod lith tiende mathuon ma korachwich.\n24. Eka bangʼe Musa nochungo yawuot Harun, kendo nomieno remo e itgi ma korachwich gi lith lwetgi mathuon ma korachwich kod lith tiendegi mathuon ma korachwich. Remo modongʼ to ne okiro e bath kendo mar misango moluoro.\n25. Nokawo boche gi boche mag sembe, kod boche duto mogawo jamb-ich gi boche moimo chuny gi nyiroke ariyo kod boche mogawogi, kaachiel gi bam ma korachwich.\n26. Kuom okapu mar makati ma ok oketie thowi mane ni e nyim Jehova Nyasaye, nokawo makati gi kek molos gi mo kod chapat achiel mi oketogi ewi boche kod bam ma korachwich.\n27. Gigi duto noketo e lwet Harun gi yawuote mondo gifwagi e nyim Jehova Nyasaye kaka misango mifwayo.\n28. Bangʼe Musa nokawogi e lwetgi kendo nowangʼogi kaachiel gi misango miwangʼo pep e kendo mar misango kaka misango miwalogo jodolo. En misango miwangʼo pep ne Jehova Nyasaye kendo madum tik mangʼwe ngʼar ne Jehova Nyasaye.\n29. Musa nokawo agoko mi ofwaye e nyim Jehova Nyasaye kaka misango mifwayo; ma ne pok mar misango mar im miwalogo Harun, mana kaka Jehova Nyasaye nochiko Musa.\n30. Eka Musa nokawo mor pwodhruok kod remo mane nitiere e kendo mar misango mi okiro kuom Harun gi yawuote kod lepgi mag dolo. Omiyo nopwodho Harun gi yawuote kod lepgi mag dolo.\n31. Eka Musa nokone Harun gi yawuote niya, “Teduru ringʼono e dho Hemb Romo, kendo kanyo ema uchame gi makati manie okapu kama nitie gik mipwodhogo jodolo ne tich, mana kaka Jehova Nyasaye nochika, kawacho ni, ‘Harun gi yawuote ema nyaka cham ringʼono.’\n32. Ringʼo kod makati modongʼ to nyaka une ni uwangʼo.\n33. Kik uwuog e dho Hemb Romo kuom ndalo abiriyo, nyaka kinde ma iwalougo rum nikech walou biro kawo ndalo abiriyo.\n34. Pwodhruok ma otimore kawuononi kuomu e kaka Jehova Nyasaye nochika ni atimnu.\n35. Nyaka ubedi e dho Hemb Romo odiechiengʼ gotieno kuom ndalo abiriyo ka utimo gima Jehova Nyasaye dwaro, mondo kik utho nikech mano e gima Jehova Nyasaye osechika mondo awachnu.”\n36. Omiyo Harun gi yawuote notimo gik moko duto mane Jehova Nyasaye ochikogi gi dwond Musa.\n7. tingʼuru lodiu malo, yaye dhorangeye; tingʼreuru malo, yaye rangeye machon, mondo Ruodh duongʼ odonji.\n8. Ruoth man-gi duongʼni to en ngʼa? En Jehova Nyasaye Maratego kendo manyalo duto, En Jehova Nyasaye maloyo lweny.\n9. Tingʼuru lodiu malo, yaye un dhorangeye; tingʼ-giuru malo, un dhorangeye machon, mondo Ruodh duongʼ odonji.\n10. Ruodh duongʼni en ngʼa? Jehova Nyasaye Maratego, En e Ruodh Duongʼ. Sela\n10. Luoro Jehova Nyasaye e chakruok mar rieko, to ngʼeyo Jal Maler miyo ngʼato ngʼeyo tiend wach.\n11. Nimar kuoma ndalogi biro bedo mangʼeny, kendo rieko biro medo hiki.\n12. Ka iriek, riekoni nomiyi ohala, ka ijajaro, to in iwuon ema ibiro hinyori.\n1. Ma e chakruok mar Injili mar Yesu Kristo Wuod Nyasaye.\n2. En mana kaka ondiki e kitap Janabi Isaya niya, “Abiro oro jaotena otel e nyimi, obiro losoni yo.”\n3. “Ngʼat moro kok e thim niya, ‘Losuru yo ne Jehova Nyasaye, losneuru yo moriere tir.’ ”\n4. Kuom mano, Johana nowuok e thim koyalo ni mondo ji oyud batiso kaka ranyisi ni giselokore gidwogo ir Nyasaye kendo oweyonegi richogi.\n5. Kuom mano, jopiny Judea duto kod ji duto moa Jerusalem nowuok odhi ire. Ne gihulo richogi mi Johana nobatisogi e Aora Jordan.\n6. Johana norwakore gi lewni molos gi yie ngamia kendo notweyo kamba mar pien e nungone. Nochamo bonyo kod mor kich manie thim.\n7. Wach mane Johana yalo ne chal kama: “Ngʼat moro biro bangʼa ma oloya gi duongʼ, ok awinjora gonyo kata tond wuochene.\n8. An abatisou gi pi, to en obiro batisou gi Roho Maler.”\n9. E kindeno Yesu nobiro koa Nazareth, e piny Galili mi Johana nobatise e aora Jordan.\n10. Kane oyudo Yesu wuok aa ei pi, noneno polo kayawore kendo ka Roho Maler lor mondo opi kuome e kido mar akuru.\n11. To dwol maduongʼ noa e polo kawacho niya, “In e Wuoda mahero. Chunya mor kodi.”\n12. Gikanyono Roho Maler nokawo Yesu motere e thim,\n13. kendo nodak e thim kuno kuom ndalo piero angʼwen, ka Satan teme. E thim kuno Yesu nodak e kind le mag thim, to malaike ne tiyone.\n14. Kane osetwe Johana e od twech, Yesu nodhi Galili, koyalo Injili mar Nyasaye.\n15. Noyalo niya, “Sa osechopo kendo pinyruoth Nyasaye osekayo machiegni. Weuru richo kendo yieuru Injili.”\n16. Kane oyudo Yesu wuotho e dho Nam Galili, noneno Simon gi owadgi ma Andrea ka jobolo gokgi e nam, nimar ne gin jolupo.\n17. Yesu nowachonegi niya, “Biuru uluwa, mondo kar ywayo rech to aketu ubed joywa ji.”\n18. Gisano ne giweyo gogo mag-gi gisano mi giluwe.\n19. Yesu nomedo chwalore nyime matin mi noneno Jakobo wuod Zebedi gi owadgi ma Johana ka jobet e yie kendo loso gokegi.\n20. Gikanyono Yesu noluongogi, kendo ne giweyo wuon-gi ma Zebedi e yie, kaachiel gi jotich mane konyogi, mi giluwe.\n21. Negidhi Kapernaum, to kane Sabato ochopo, Yesu nodonjo e sinagogi mi ochako puonjo.\n22. Ji nowuoro puonjne, nikech nopuonjo ka ngʼat man-gi teko, to ok ka Jopuonj Chik.


Wusyep Bwore tikin Got APOSEL 3\nMiyeꞌ lupu nule plihe bwore\n1 Ŋup ende yungwiris ŋaiye ŋau nambaꞌe hun pe, ŋup tikin ŋaiye ka yisilihme Got pe, Pita hindi Jon yal yukoh yirise. 2 Nal Kohmap Yilihe tikin yukoh yirise luku pe, miyeꞌ wahriꞌ epwa ende ŋaiye ŋihip lupu nule narp. Wahriꞌ epwa luku somohonme sai ŋupe ŋaiye mam waraꞌe kin. Nyermbe nyermbe tinge yikirh kin ya yember yal kohmap ŋaiye ka isilihme wuhyau me lenge miyeꞌ tuweinge ŋaiye tinge yala yi yoto yukoh yirise.\n3 Ŋupe ŋaiye Pita hindi Jon de ka yi yoto pe, kin nisilihme lenge nange ka hindi yaŋaꞌe wuhyau. 4 Tinge hindi bep yal kin pe, Pita ŋaname na, “Bep ot poi hindi!” 5 Kin bep nal tinge pe, kin ŋoiheryembe nange kin de ka ambaꞌe ŋainde me tinge hindi. 6 Kom Pita ŋaname na, “Ŋam wuhyau pakai supule, kut ŋam da yule ŋaimune ŋaiye sai me ŋam. Nato naŋ tikin Jisas Krais, miyeꞌ tikin Nasaret topoꞌe bongol kitikin, ni tuhur el.” 7 Miꞌe pe, Pita narpe syep non kin ŋahraꞌe kin nanah pe, nilyehe sai ŋihip lupu kin bongol. 8 Kin tahar gan pe, kin nange yaŋah sisaipe ŋihip kin. Miꞌe pe, kin nato yukoh yirise topoꞌe Pita hindi Jon pe, kin hriphrip ŋembere sekete papalai nale nat pe, kin chuchukwarme Got. 9-10 Ŋupe ŋaiye lenge miyeꞌ tuweinge yetekeꞌe miyeꞌ uku gan hlaꞌ topoꞌe chuchukwarme Got pe, tinge sisyeme nange kin miyeꞌ ilyeh uku ŋaiye somohon narp Kohmap Yilihe tikin yukoh yirise ŋaiye ŋisilih lenge wuhyau. Pe tinge gunguru plai ŋoihyeryembe wula wula me ŋaimune ŋaiye si ŋende me kin.\nPita ŋanange wusyep gan nato yukoh yirise\n11 Miyeꞌ uku teter narpe syep Pita hindi Jon nal dou ende nato yukoh yirise luku ŋaiye tinge jalme yokoh mwah tikin Solomon. Pe lenge miyeꞌ tuweinge lalme gunguru plai pe, tinge sungul yatme tinge. 12 Ŋupe ŋaiye Pita ŋetekeꞌ lenge miyeꞌ tuweinge luku pe, kin ŋanange na, “Hei, miyeꞌ tuweinge lenge Israel, detaꞌe lai ti yip yenge plaime ŋai eꞌe no, yip pusukum poi sai? Yip ŋoihyeryembe nange poi miyeꞌ bwore bwarme no, leꞌe bongol potopoi ŋaiye poi mende miyeꞌ eꞌe bwore lakai? 13 Kis 3.15Got titinge Abraham, Aisak, Jekop topoꞌe lenge mwan kaꞌ poi lalme ŋende miyeꞌ wah kin Jisas nambaꞌe naŋ embere nato mirakel uku. Yip yember kin yal syep lenge wachaih no, kin na gan wusyep nal me Pailat. Pe sihei ka ember kin e tus, kom yip yanange nange kin miyeꞌ pupwa. 14 Mat 27.15-23, Mak 15.6-14, Luk 23.13-23, Jon 19.12-15Jisas kin bwore bwarme, holi mise supule, kom yip jarnge kin pe, yip yaname Pailat nange ka ember miyeꞌ pupwa Barabas e tus osme mwahupwaiꞌe. Barabas kin miyeꞌ ŋaiye ŋonombe lenge miyeꞌ yule. 15 Yip yonombe miyeꞌ ŋaiye kin pwal poi laip. Kom Got plihe ŋahraꞌe kin. Taꞌe luku pe, poi si metekeꞌe ŋaiꞌe ŋaiꞌe taꞌe luku pe, poi ya si mininge wusyep nange kin si tahar narp laip. 16 Ŋoihmbwaip poi teŋeime naŋ tikin Jisas ti, bongol kin ŋende miyeꞌ uku bwore. Yip sisyeme miyeꞌ uku ŋaiye somohon ŋende wahriꞌ epwa, kom tukwini yip si yetekeꞌe kin tahar bwore. Tehei kin taꞌe leꞌe, ŋoihmbwaip poi teŋeime Jisas topoꞌe bongol tikin naŋ kin.\n17 Lenge toꞌ tatai ŋam, ŋam sisyeme, yip top lenge miyeꞌ mbep, yukur yip sisyeme ŋaiye kin lahmende. 18 Got somohonme ŋanange wusyep kin nal me lenge profet kin ŋaiye mindemboi Miyeꞌ alaŋatme Krais ka ambaꞌe nihe syohe pe, ka ole. 19 Yusme pupwa yimbilme ŋoihmbwaip yip yilme Got ti, kin ka ongohe pupwa ŋaiye sai ŋoihmbwaip yip. 20 Pa yende tuꞌe luku ti, Lahmborenge ka ende ŋoihmbwaip yip ka yirise no, pa yambaꞌe bongol ŋambaran tikin, topoꞌe ka ember Jisas, Miyeꞌ alaŋatme kin elme yip. 21 Kom kin teter ka orp moihlaꞌ e tutume ŋup tikin ŋaiye Got ka ende ŋaiꞌe ŋaiꞌe lalme ka plihe bwore supule. Liki ka tuꞌe ŋaiye somoho somohonme lenge profet holi mise supule kitikin yanange. 22 Lo 18.15,18Ki taꞌe ŋaiye Moses ŋanange na, ‘Got, Lahmborenge poi, mindemboi ka ember profet ende tuꞌe ŋam. Pe miyeꞌ uku ka wim ilyeh poi. Yip pa yisyunde ŋaimune ŋaiye ka ininge. 23 Lo 18.19Tu, lahmende ŋaiye yukur ŋende gande ŋaimune ŋaiye kin ŋanange pe, kin ka ihyenme kin pe, yukur ka si orp tuꞌe miyeꞌ tuweinge tikin Got, pakai. Se ka talai.’ 24 Tahar Samuel nenge nate gere tukwini pe, lenge profet lalme yanange yalaŋatme ŋaimune ŋaiye ŋende tukwini. 25 Stt 22.18Kontrak ŋaiye somohonme Got ŋupwaiꞌe top lenge profet pe, luku kontrak poi topoꞌe. Got ŋupwaiꞌe kontrak topoꞌe mwan kaꞌ poi ŋaiye ka ende bwore me poi pe, poi mambaꞌe kontrak uku. Taꞌe ŋaiye somohonme kin ŋaname Abraham na, ‘Ŋaimune bwore bwore ŋaiye ŋam mende me lenge ŋambaih talah nin, mindemboi ma plihe mende miꞌme lenge miyeꞌ tuweinge lalme mi guh kekep.’ 26 Taꞌe luku pe, Got nalaŋatme miyeꞌ wah bwore kin Jisas nember natme yip Juta yer nange ka ende miꞌ me yip, ŋaiye yip lalme pa yimbilme ŋoihmbwaip yusme ŋaiꞌe ŋaiꞌe pupwa ŋaiye yip yende.”\n3.13 Kis 3.15\n3.14 Mat 27.15-23, Mak 15.6-14, Luk 23.13-23, Jon 19.12-15\n3.22 Lo 18.15,18\n3.23 Lo 18.19\n3.25 Stt 22.18


Jeremia 49 - Holy Bible [Luo Bible 2020] - (Jer 49)\nWach kuom jo-Amon: Ma e gima Jehova Nyasaye wacho: “Onge yawuowi e Israel? Oonge gi jarit girkeni mage? To kare angʼo momiyo Molek osekawo mwandu Gad? Angʼo momiyo joge odak e dalane?”\nJehova Nyasaye wacho niya, “To ndalo biro, ma anagoye koko mar lweny mondo oked gi Raba mar jo-Amon; enobed pith mar kethruok, kendo gwenge molworogi nowangʼ. Eka Israel noriemb jogo mane oriembogi,” Jehova Nyasaye ema owacho.\n“Dengi, yaye Heshbon, nimar Ai okethi! Ywaguru, yaye joma odak Raba! Rwakuru lepu mag ywak kendo uywagi; ringuru koni gi koni, e alwora mar dala, nimar Molek noter e twech, kaachiel gi jodolo mage kod jotelo mage.\nAngʼo momiyo usungoru kuom holo mau, sungruok kuom holo mau manyak? Yaye nyako ma ok ja-ratiro, igeno kuom mwandu magi kendo iwacho niya, Ngʼama biro monja?\nAnakel luoro kuomu koa kuom jogo duto man butu,” Ruoth, Jehova Nyasaye Maratego ema owacho. “Un duto noriembu, kendo onge ngʼama nochok joma noringo moke.\n“Kata kamano bangʼe, anaduog mwandu jo-Amon,” Jehova Nyasaye ema owacho.\nMa e gima Jehova Nyasaye Maratego wacho kuom Edom: “Bende pod nitie rieko ei Teman? To puonj oselalne jorieko? To rieko mag-gi osetop?\nLokreuru kendo uringi, ponduru e rogo mopandore, un joma odak Dedan, nimar anakel masira ne Esau e kinde ma anakume.\nKa jopon olemb mzabibu obiro iru, donge digiwe olemb mzabibu matin? Ka jokwoge obiro gotieno, donge gibiro kwalo mwandu magu kaka ginyalo?\nTo analony Esau duk; anael kuondege malingʼ-lingʼ, mondo omi kik opondi. Nyithinde, wedene gi jomodak bute nolal nono, kendo ok nochak obed chutho.\nMa e gima Jehova Nyasaye wacho: “Ka jogo ma ok owinjore omadh kikombe nyaka madhe, to angʼo momiyo ok anyal kumi? Ok initony ma ok okumi, to nyaka imadhe.”\nJehova Nyasaye wacho niya, “Akwongʼora gi nyinga awuon, ni Bozra nokethi kendo nobed gir bwogo ji, gir jaro kendo nobed gir kwongʼ, kendo mieche duto nokethi chuth.”\nAsewinjo wach koa kuom Jehova Nyasaye kama: Jaote oseor mondo owach ne ogendini niya, “Chokreuru mondo umonje! Chungʼuru malo wadhi e kedo!”\n“Koro abiro miyo udok matin e kind ogendini, kendo joma ijaro e dier ji.\nLuoro musemiyo ji kod sunga manie chunyu osewuondou, un jogo modak e kind lwendni, modak kuonde motingʼore gi malo mar got. Kata obedo ni ugero uteu mabor ka od otenga, koa kuno abiro dwokou piny,” Jehova Nyasaye owacho.\n“Edom nobed gima bwogo ji; jogo duto makalo bute nohum nono, kendo gininyiere ka gineno adhondene duto.”\nJehova Nyasaye wacho niya, “Mana kaka Sodom gi Gomora nokethi, kaachiel gi mier mokiewo kodgi, e kaka en bende nobedi maonge ngʼato angʼata modak kanyo kendo.\n“Ka sibuor mabiro koa e bungu moyugno mar Jordan nyaka kar kwath man-gi lum, anariemb Edom oa e pinye kadiemo wangʼ. En ngʼa mowal manyalo yiero ne ma? En ngʼa machalo koda kendo manyalo chungʼ koda? Koso jakwath mane manyalo chungʼ koda?”\nEmomiyo, winj gima Jehova Nyasaye osechano timo ne Edom, gima oseramo ni nyaka otimne joma odak Teman: Nyithi rombe bende nokaw; enoketh chuth kuondegi mag kwath nikech gin.\nPiny noyiengni kowinjo ni ologi; ywakgi nowinjre nyaka e Nam Makwar.\nNe! Otenga nofu kochomo malo kendo piny koyaro bwombene ewi Bozra. E odiechiengno chunje jolweny mag Edom nochal gi chuny dhako mamuoch kayo.\nKuom Damaski: “Hamath gi Arpad luoro omako, nimar giwinjo wach marach, chunygi omoko, kendo nigi chandruok ka nam mogingore.\nDamaski osebedo maonge teko, osea gi ngʼwech, kendo achiedh-nade osemake; lit gi rem osemake, kaka rem mar dhako mamuoch kayo.\nAngʼo momiyo ok osejwangʼ dala maduongʼ mongʼere; dala mamor godo?\nAdiera, joge matindo nopodh e yore; jolweny mage duto nolingʼ thi odiechiengno,” Jehova Nyasaye Maratego owacho.\n“Anawangʼ ohingini mag Damaski; notiek kuonde mochiel motegno mag Ben-Hadad.”\nKuom Kedar gi pinyruodhi mag Hazor, mane Nebukadneza ruodh Babulon omonjo: Ma e gima Jehova Nyasaye wacho: “Chungʼuru malo, kendo umonj Keda, mi utiek joma aa yo wuok chiengʼ.\nHembegi gi jambgi nokaw; kar dak margi nowal oko, kaachiel gi mwandugi duto kod ngamia. Ji nogonegi koko ni, ‘Masira maduongʼ koni gi koni!’ ”\nJehova Nyasaye wacho niya, “Ringuru piyo uayi! Daguru e rogo matut, un joma odak Hazor. Nebukadneza ruodh Babulon nigi paro marach kuomu; osechano timonu marach.\n“Chunguru kendo umonj pinyni momewo, modak kodhil,” Jehova Nyasaye owacho, “piny maonge dhorangeye kata lodi; joge odak kendgi.\nNgamia mag-gi noyaki kendo kweth mag dhogi nope. Anake joge mantie kuma bor e tunge piny kendo anakelnegi masira koa koni gi koni,” Jehova Nyasaye owacho.\n“Hazor nobed thim mar ondiegi, kama ojwangʼ nyaka chiengʼ. Onge ngʼama nodag kanyo; onge ngʼama nodag e iye.”\nMa e wach Jehova Nyasaye mane obirone janabi Jeremia kuom Elam, e ndalo chakruok mar loch Zedekia ruodh Juda:\nMa e gima Jehova Nyasaye Maratego, wacho: “Ne, anatur atung Elam, girgi maduongʼ mar tekogi.\nAnamonj Elam gi yembe angʼwen moa e tunge angʼwen mar polo; anakegi e yembe angʼwen-go kendo onge piny ma jo-Elam momaki ok nodhiye.\nAnami Elam ongʼengʼ e nyim wasike, e nyim jogo madwaro tieko ngimagi; anakel masiche kuomgi, ma en mirimba mager,” Jehova Nyasaye ema owacho. “Analawgi gi ligangla manyaka atiekgi.”\nJehova Nyasaye wacho niya, “Anaket koma mar duongʼ ei Elam, kendo atiek ruodhe kod jotende.”\n“Kata kamano anaduog mwandu Elam e ndalo ma biro,” Jehova Nyasaye ema owacho.


1 Jo-Korintho 10 | Muma e Intanet | New World Translation (1984)\n1 Jo-Korintho 10:1-33\nKaka Jo-Israel nobedonwa ranyisi ma miyowa siem (1-13)\nSiem ma imiyowa kuom sanamu (14-22)\nMesa mar Jehova; mesa mar jochiende (21)\nThuolo mar timo yiero kod dewo chuny jomamoko (23-33)\n“Timuru gik moko duto ne duong’ mar Nyasaye” (31)\n10 Owetena, koro daher ni ung’e ni kwerewa duto ne ni e bwo bor polo kendo giduto ne gikalo mi ging’ado nam. 2 Bende, giduto ne obatisgi kuom bedo e winjruok achiel gi Musa ka gin e bwo bor polo kod nam, 3 kendo giduto ne gichamo chiemb chuny machal 4 mi giduto ne gimodho pi chuny machal. Nikech ne gijomodho koa e lwanda mar chuny ma ne luwo bang’gi, to lwandano ne ochung’ ne Kristo. 5 Kata kamano, Nyasaye ne ok oyie gi thothgi, nimar ne oneggi e thim. 6 Koro gigo nobedonwa kaka ranyisi mondo kik wagomb gik ma kelo hinyruok kaka jogo ne ogombo. 7 Bende, kik wabed joma lamo sanamu kaka moko kuomgi notimo; mana kaka ne ondik niya: “Ji ne obet piny mondo gichiem kendo gimeth. Kae to ne gia malo mondo gitim nyasi mag mor.” 8 Kendo kik wabed gi tim terruok, kaka moko kuomgi ne oterore mi ji 23,000 kuomgi ne otho e odiechieng’ achiel. 9 Bende, kik waket Jehova e tem kaka moko kuomgi nokete e tem mi thuonde nonegogi. 10 Bende, kik wabed jong’ur kaka moko kuomgi ne ong’ur mi jachiw-kum nonegogi. 11 Koro gigo notimorenegi mondo gibed kaka ranyisi, kendo nondikgi mondo wayudgo siem, wan ma wadak e kinde ma giko mar ndalo osebiroeni. 12 Omiyo, ng’at ma paro ni ochung’, otang’ ahinya mondo kik olwar. 13 Onge tem moro amora mosebironu mak mana mano ma yudo ji duto. Kata kamano, Nyasaye en ng’at migeno, kendo ok obi weyo mondo temu mokalo ma unyalo nanoe, to kaachiel gi temno obiro losonu yo mar wuok mondo ubed gi nyalo mar nano. 14 Kuom mano, joherana, ringuru ua e lamo mar sanamu. 15 Awuoyo kaka ng’at ma wuoyo gi joma nigi nyalo mar nono weche e yo matut; ng’aduru un uwegi kabe gima awacho en adier. 16 Donge okombe mar erokamano ma wagoyogo erokamano* miyo wan bende wayudo ber ma remb Kristo kelo? Donge makate ma wang’ingo miyo wan bende wayudo ber ma ringre Kristo kelo? 17 Nimar nitie makate achiel, to kata obedo ni wang’eny, wan ringruok achiel nikech waduto wachamo makate achielno. 18 Ng’iuru ane joma gin Jo-Israel e ringruok: Donge joma chamo misengni chamo misengnigo mana kaka kendo mar misango bende chamo? 19 Kare en ang’o ma atemo wacho? Be en ni misango ma otim ne sanamu en gimoro, kata ni sanamu en gimoro? 20 Ooyo; kata kamano gima awacho en ni misengni ma ogendni chiwo, gichiwogi ne jochiende, to ok ne Nyasaye; kendo ok daher ni un bende uchiem gi jochiende. 21 Ok dubed ni umadho okombe mar Jehova kod okombe mar jochiende; ok dubed ni uchiemo e “mesa mar Jehova” kendo e mesa mar jochiende. 22 Koso ‘wadwaro miyo Jehova obed gi nyiego’? Waonge gi teko moloye, koso? 23 Oyie ne ng’ato timo gik moko duto, to ok ni gik moko duto konyo. Oyie ne ng’ato timo gik moko duto, to ok ni gik moko duto gero ng’ato. 24 Ng’ato ka ng’ato mondo odwar, ok mana gik ma kelone ber en owuon, to ma kelo ber ne ng’at machielo. 25 Chamuru gimoro amora miuso e chiro mar ring’o ma ok unon mondo kik ubed gi chich e chunyu, 26 nikech “piny en mar Jehova kod gik moko duto manie iye.” 27 Ka ng’at ma ok ni e yie ogwelou to duher dhi, chamuru gimoro amora moketo e nyimu ma ok unon mondo kik ubed gi chich e chunyu. 28 To ka ng’ato owachonu ni, “Ma en gima osechiwgo misango,” kik uchame nikech ng’atno osewachonu kamano, kendo mondo kik ubed gi chich e chunyu. 29 Ok awuo kuom chich mar chunyu uwegi, to mar ng’at machielo. Nikech kata obedo ni an thuolo mar timo yiero, ok adwar ni thuolono omi ong’adna bura ka luwore gi chich mar chuny ng’at machielo. 30 Ka achamo gimoro gi erokamano ne Nyasaye, ang’o momiyo onego awe mondo ng’ato owuo kuoma ka ochaya nikech gima asegoyoe erokamano? 31 Kuom mano, bed ni uchiemo, kata umetho, kata utimo gimoro amora, timuru gik moko duto ne duong’ mar Nyasaye. 32 Kik ubed joma kelo chwanyruok ne Jo-Yahudi kanyachiel gi Jo-Grik kod kanyakla mar Nyasaye, 33 mana kaka e weche duto atemo timo gik ma moro ji duto, ma ok adwar mana gik ma konya an awuon, to mago ma dikony ji mang’eny, eka dipo ka oresgi.\n^ Tiende sie en, “okombe ma wachiwogo pak.”\n1 Jo-Korintho 10


Bible in one year - Luo Bible 2020 - March 27\nRapar mar Chik 15:1-23\n1. E giko mar higa mar abiriyo gope duto nyaka we.\n2. Ma e kaka onego time: Ngʼato ka ngʼato nyaka we gope ma ja-Israel wadgi nigo. Ok onego okaw chudo kuom ja-Israel kata wadgi nikech ndalo mar weyo gowi e nyim Jehova Nyasaye oselandi.\n3. Jopinje mamoko to unyalo nyiso mondo ochulu gope ma gin-go, to gowi moro amora ma ja-Israel wadu nigo to nyaka iwene.\n4. Kata kamano, ngʼat modhier ok onego bedi e dieru, nikech piny ma Jehova Nyasaye ma Nyasachu miyou kod jou mondo ukaw kaka girkeni obiro gwedho,\n5. mana ka urito chike duto mag Jehova Nyasaye ma Nyasachu, kendo urito buchene duto ma amiyou kawuono.\n6. Kuom mano Jehova Nyasaye ma Nyasachu biro gwedhou kaka osewacho, kendo ubiro olo ogendini mangʼeny mwandu to un ok unuol kuomgi. Ubiro bedo gi loch kuom pinje mamoko to un onge manobed kod loch kuomu.\n7. Ka nitie jachan e kind owete moa e mier mag piny ma Jehova Nyasaye nomiu, to kik ubed gi chuny mapek kata lep ma wuoyo marach ewi owadu modhierno.\n8. To beduru mangʼwon kendo uholgi gimoro amora magidwaro.\n9. Kata bedni higa mar abiriyo chiegni chopo to kik ubed gi ich lit mutamru olo owadu man-gi dwaro. Ka mano otimore, to owaduno nyalo mako bura e nyim Jehova Nyasaye mi ubed joketho.\n10. Chiwreuru gi chuny man thuolo, to ka utimo kamano to Jehova Nyasaye ma Nyasachu biro gwedho tijeu duto kod gimoro amora ma udwaro timo.\n11. Joma ochando nobedie e pinyu ndalo duto. Kuom mano achikou mondo ubed gi chuny ma thuolo kuom oweteu, joma odhier kod joma ochando e pinyu.\n12. Ka ja-Hibrania wadu madichwo kata madhako ochiwore mondo ingʼiewe kendo otini kuom higni auchiel, to e higa mar abiriyo nyaka iweye obed thuolo.\n13. Kendo ka iweye mondo odhi ka en thuolo, to kik igole odhi gi lwete nono.\n14. Kowe mabup gi chuny ma thuolo kimiye jamni, kar dino cham kod divai. Bedne mangʼwon kendo imiye kaluwore gi kaka Jehova Nyasaye ma Nyasachi osegwedhi.\n15. Paruru nine un wasumbini e piny Misri to Jehova Nyasaye ma Nyasachu noresou. Mano emomiyo amiyou chikni kawuono.\n16. Ka jatichni owacho niya, “Ok adwar weyi,” nikech oheri kod jo-dalani duto kendo owinjo maber ka odak kodu,\n17. to kaw riwi kendo ituchgo ite kiteno e dhoot mondo koro obed misumbani nyaka chiengʼ tim kamano bende nyaka ne jatichni madhako.\n18. Kik bedni matek weyo misumbani thuolo nimar higni auchiel mosebedo oromo chudo nyadiriyo maromre kod ngʼatno ma biro tiyoni ndalo. Kitimo kamano to Jehova Nyasaye ma Nyasachi nogwedh gik moko duto mitimo.\n19. Keturu tenge ne Jehova Nyasaye ma Nyasachu jamni duto machwo mokwong nywolo e kweth jambu. Kik uket rwedhi ma dhou okwongo nywolo e jok bende kik ungʼad yie rombu mokwong nywolo.\n20. E higa ka higa in kod joodi onego uchamgi e nyim Jehova Nyasaye ma Nyasachu kama en owuon noyier.\n21. Ka chiayo moro nigi songa, ongʼol kata en muofu kata ka en gi mbala moro amora to ok onego utim kode misango ne Jehova Nyasaye ma Nyasachu.\n22. Onego uchame e miechu uwuon. Joma ok ler gi jomaler nyalo chame mana kaka gichamo mwanda kata nyakech.\n23. Kik ucham remo, to pukgiuru piny mana ka pi.\nRapar mar Chik 16:1-22\n1. Rituru dwe mar Abib kendo utim nyasi mar Pasaka mar Jehova Nyasaye ma Nyasachu, nikech e dwe mar Abib nogolou e piny Misri gotieno.\n2. Timuru misango mar Pasaka ne Jehova Nyasaye ma Nyasachu gi chiayo mawuok e kweth jambu kata e kweth dhou kama en owuon noyier miluongo e nyinge.\n3. Kik uchame gi makati moketie thowi, to kuom ndalo abiriyo cham makati motedi ma ok oketie thowi, makati mar lit, nikech ne uwuok Misri apoya nono; mondo ndalo duto mag ngimau ubed kuparo ndalo mane uwuok Misri.\n4. Kik thowi moro amora yud kuomu kata e pinyu kuom ndalo abiriyo. Kik uwe ringʼo moro amora motimgo misango odhiambo mar odiechiengʼ mokwongo nindi nyaka kiny.\n5. Kik utim misango mar Pasaka, e dala moro amora ma Jehova Nyasaye miyou,\n6. makmana kama enoyier ne nyinge owuon. Kanyo ema nyaka utime misango mar Pasaka godhiambo, ka chiengʼ dhi podho kuparogo odiechiengʼ mane uwuokie Misri.\n7. Buluru misangono kendo uchame kama Jehova Nyasaye ma Nyasachu biro yiero. Bangʼe kochopo okinyi to doguru e hembeu.\n8. Kuom ndalo auchiel chamuru makati ma ok oketie thowi kendo e odiechiengʼ mar abiriyo beduru gi chokruok mar Jehova Nyasaye ma Nyasachu kendo kik uti tich moro amora chiengʼno.\n9. Kwanuru jumbe abiriyo ugol koa chiengʼ mane uchako kayoe cham mochungʼ.\n10. Bangʼe timuru nyasi mar Sawo mar Jumbe ne Jehova Nyasaye ma Nyasachu kuom golo chiwo mar hera kupimo maromre gi gweth ma Jehova Nyasaye ma Nyasachu osegwedhougo.\n11. Kendo beduru mamor e kama Jehova Nyasaye ma Nyasachu noyier ni Nyinge kaka kar romo, in gi yawuoti kod nyigi, jotichni machwo gi mamon, jo-Lawi man e miechu, jodak, nyithind kiye, kod mon ma chwogi otho modak e dieru.\n12. Par nine un wasumbini e piny Misri kendo luwuru chikegi adimba.\n13. Timuru Sawo mar kiche kuom ndalo abiriyo ka usechoko cham moa kar dino bangʼ keyo kod divai mobi.\n14. Beduru mamor e sawoni, yawuoti kod nyigi, jotichni machwo gi mamon, jo-Lawi, jodak, nyithind kiye kod mon ma chwogi otho modak e miechu.\n15. Kuom ndalo abiriyo timuru sawo ne Jehova Nyasaye ma Nyasachu e kama Jehova Nyasaye owuon noyier. Nimar Jehova Nyasaye ma Nyasachu biro gwedhou e keyo magu duto kendo e tij lweteu duto, mi moru nobed moromo.\n16. Jou machwo duto nyaka chopi e nyim Jehova Nyasaye ma Nyasachu nyadidek e higa ka higa mondo otim sewni adekgo kama en owuon obiro yiero. Sewni adekgo gin Makati ma ok Oketie Thowi, Sawo mar Jumbe kod Sawo mar Kiche. Onge ngʼat manobi e nyim Jehova Nyasaye gi lwete nono.\n17. To ngʼato ka ngʼato kuomu nyaka kel mich maromre gi kaka Jehova Nyasaye osegwedhe.\n18. Keturu jongʼad bura kod jotend dhoutu e miechu duto ma Jehova Nyasaye ma Nyasachu miyou, to gibiro ngʼado ne jou bura makare.\n19. Kik uketh adiera kata dewo wangʼ ngʼato, kik ukaw asoya, nikech asoya dino wenge joma riek kendo omiyo ngʼat makare bedo ngʼama rach.\n20. Luwuru tim makare kendo en kende ema uluwe mondo udagi amingʼa kendo ukaw piny ma Jehova Nyasaye ma Nyasachu miyou.\n21. Kik uket siro mar Ashera moro amora e bath kendo mar misango ma ugerone Jehova Nyasaye ma Nyasachu,\n22. kendo kik upa kidi milamo nimar Jehova Nyasaye ma Nyasachu mon kodgi.\n30. Dho ngʼat makare hulo rieko kendo lewe wacho gima ratiro.\n31. Chik mar Nyasache ni e chunye; omiyo tiendene ok kier.\n32. Joma timbegi richo pondo karito joma kare ka gidwaro tieko ngimagi;\n33. to Jehova Nyasaye ok bi weyogi e lwetgi kata yie bura logi sa ma iyalogi.\n34. Bed gi geno kuom Jehova Nyasaye kendo luw yore. Obiro tingʼi malo mi omi piny bed mari; ka joma richo ongʼad kargi oko to ibiro neno gi wangʼi.\n35. Aseneno ngʼama timbene richo kendo makwiny kadhi maber mana ka yien mangʼich moti e lowo mowinjore kode.\n36. To ne okalo kamano piyo piyo nono kendo ne ok ochak onene, kata ne omanye to ne ok nyal yude.\n17. Janeno ma ja-adiera chiwo neno mobidhore, to janeno ma hango wach wacho miriambo.\n18. Weche mag muomruok chwoyo chuny mana kaka ligangla, to lew ngʼat mariek kelo ngima.\n19. Dhok ma ja-adiera osiko manyaka chiengʼ, to lep mariambo bedo mana kuom kinde machwok.\n1. E higa mar apar gabich mar loch Kaisar Teberio, kane Pontio Pilato ne ruodh Judea, to Herode ne ruodh Galili, kendo Filipo owadgi ne ruodh Iturea gi Trakoniti, to Lusania ne ruodh Abilen,\n2. e kinde ma jodolo madongo ne gin Anas gi Kaifas, wach Nyasaye ne obiro ne Johana wuod Zekaria e thim.\n3. Nodhi e piny duto molworo Jordan, koyalo batiso mar weyo richo mondo mi owenegi richo.\n4. Kaka nondiki e kitabu mar weche mag Isaya janabi niya: “Ngʼat moro kok e thim ni, ‘Losuru yo ne Jehova Nyasaye, losneuru yore moriere tir.\n5. Hoho ka hoho nobugi mapongʼ, gode madongo gi matindo duto nopie. Yore mobam biro bedo moriere, yore motimo gogni nobed mayom.\n6. Kendo ji duto biro neno warruok mar Nyasaye.’ ”\n7. Johana nowacho ne oganda mane biro mondo obatisgi niya, “Un koth thuondegi! En ngʼa mane onyisou mondo uring utony ne mirima mager mabiro?\n8. Nyaguru olemo manyiso ni uselokoru uweyo richo. Kendo kik upar e kindu uwegi ni, ‘Wan gi Ibrahim kaka wuonwa.’ Nimar awachonu ni kata mana kitegi Nyasaye nyalo loko nyithind Ibrahim.\n9. Le oseketi e tiend yiende, kendo yien ka yien ma ok nyag olemo mabeyo ibiro tongʼ mi go piny kendo witi e mach.”\n10. Oganda nopenje niya, “Kara en angʼo monego watim?”\n11. Johana nodwoko niya, “Ngʼat man-gi sede ariyo owinjore chiw achiel okonygo nyawadgi ma ongego, kendo jalno man kod chiemo bende onego tim kamano.”\n12. Josol osuru bende nobiro ire mondo obatisgi. Negipenje niya, “Japuonj. En angʼo mowinjore watim?”\n13. Nonyisogi niya, “Kik usol osuru moloyo kaka idwaro ni mondo usol.”\n14. Eka askeche moko nopenje niya, “To en angʼo mowinjore watim.” Nodwokogi niya, “Kik uma ngʼato pesa githuon kata donjo ne ji gi miriambo to misara maru muyudo mondo oromu.”\n15. Ji ne pod rito gi geno ahinya kendo giduto ne giwuoro ka giparo e chunjegi ni nyalo bedo ni Johana e Kristo.\n16. Johana nodwokogi duto niya, “An abatisou gi pi. To ngʼato moro biro bangʼa ma oloya gi duongʼ, ma ok awinjora gonyo tond wuochene. En obiro batisou gi Roho Maler kod mach.\n17. Odheru mare mar piedho cham ni e lwete mondo opiedhgo cham duto maler e kar dino cham, kendo ochok cham koketo e deche, to obiro wangʼo mihudhi gi mach ma ok nyal negi.”\n18. To gi weche moko mangʼeny Johana nojiwo ji kendo noyalo Injili ne ji.\n19. To ka Johana nokwero Ruoth Herode nikech wach Herodia, ma chi owadgi, kendo kuom gik mamoko maricho mane osetimo,\n20. Herode nomedo timo gima rachie moloyo kendo nomako Johana motero e od twech.\n21. Kane ibatiso ji duto, Yesu bende ne obatisi. To kane olemo, polo noyawore\n22. kendo Roho Maler mane obiro e kido mar akuru nolor mopiyo kuome, to dwol noa e polo mawacho niya, “In e Wuoda, ma ahero; chunya mor kodi.”\n23. Koro ka Yesu owuon nochako tichne ka hike dirom piero adek. Ne iparo nine en wuod Josef, wuod Heli\n24. wuod Mathat, wuod Lawi, wuod Melki, wuod Janai, wuod Josef,\n25. wuod Matathias, wuod Amos, wuod Nahum, wuod Esli, wuod Nagai,\n26. wuod Maath, wuod Matathias, wuod Semein, wuod Josek, wuod Joda,\n27. wuod Joanan, wuod Resa, wuod Zerubabel, wuod Shealtiel, wuod Ner,\n28. wuod Melki, wuod Adi, wuod Kosam, wuod Elmadam, wuod Er,\n29. wuod Joshua, wuod Eliezer, wuod Jorim, wuod Mathat, wuod Lawi,\n30. wuod Simeon, wuod Juda, wuod Josef, wuod Jonam, wuod Eliakim,\n31. wuod Melea, wuod Mena, wuod Matatha, wuod Nathan, wuod Daudi,\n32. wuod Jesse, wuod Obed, wuod Boaz, wuod Salmon, wuod Nashon,\n33. wuod Aminadab, wuod Arni, wuod Hezron, wuod Perez, wuod Juda,\n34. wuod Jakobo, wuod Isaka, wuod Ibrahim, wuod Tera, wuod Nahor,\n35. wuod Serug, wuod Reu, wuod Peleg, wuod Eber, wuod Shela,\n36. wuod Kainan, wuod Arfaksad, wuod Shem, wuod Nowa, wuod Lamek,\n37. wuod Methusela, wuod Enoka, wuod Jared, wuod Mahalalel, wuod Kenan,\n38. wuod Enosh, wuod Seth, wuod Adam, wuod Nyasaye.


Adiera Kelo “Ligangla, to Ok Kuwe”—Mathayo 10:34 | Puonjruok\n“Kik upar ni ne abiro kelo kuwe e piny; ne abiro kelo ligangla, to ok kuwe.”—MAT. 10:34.\nWENDE: 125, 135\n“Ligangla” ma Yesu ne owacho ni odhi kelo en ang’o?\nEre kaka inyalo siko kimakori gi Jehova kata ka wedeni kwedo lamo madier?\nAng’o ma nyalo konyi nano sama achiel kuom joodu oweyo Jehova?\n1, 2. (a) En kuwe mane ma wan-go sani? (b) Ang’o momiyo ok wanyal bedo gi kuwe mosiko sani? (Ne picha ma ni malo.)\nWADUTO dwaher dak e ngima mokuwe ma onge gi tungni. Donge wamor ahinya ni Jehova miyowa “kuwe mar Nyasaye” ma en kuwe ma ritowa mondo kik wabed gi paro ma chando chunywa! (Fil. 4:6, 7) Nikech ne wasechiwore mi obatiswa, wabedo gi “kuwe e kindwa gi Nyasaye,” ma en winjruok maber ma wan-go kode.—Rumi 5:1.\n2 Kata kamano, kinde ma Nyasaye biro keloe kuwe mosiko pok ochopo. E ndalo mag gikogi, ji ohero gwandruok mang’eny gi timo timbe magalagala. (2 Tim. 3:1-4) Kaka Jokristo, onego waked matek gi Satan kod puonjge mag miriambo. (2 Kor. 10:4, 5) Kata kamano, wedewa ma ok gin Joneno nyalo miyo kuwe ma wan-go olal. Moko kuomgi nyalo jaro yie marwa, wacho ni wapogo dala, kata nyisowa ni ka ok waweyo yie marwa, to gibiro were kodwa chuth. Onego wane nade akwede ma wayudo koa kuom wedewa? Ere kaka wanyalo nyagore gi chandruoge ma akwede ma kamago kelo?\nPARO MONEGO WABEDGO SAMA JOODWA KWEDOWA\n3, 4. (a) Puonj mag Yesu ne dhi kelo ang’o? (b) En kinde mane ma mako puonj mag Yesu ne dhi bedo matek ne joma oyiero luwe?\n3 Yesu ne ong’eyo ni puonj mage ne dhi pogo ji, kendo joma ne luwo puonjgo ne nyaka bed gi chir mondo ginyagre gi akwedego. Akwede ma kamago ne nyalo ketho kuwe manie kind wede kata joot. Yesu nowacho niya: “Kik upar ni ne abiro kelo kuwe e piny; ne abiro kelo ligangla, to ok kuwe. Nimar ne abiro kelo pogruok e kind ng’ato gi wuon-gi, e kind nyako gi min-gi, kendo e kind chi wuowi gi min chwore. Kuom adier, wasik ng’ato nobed joode owuon.”—Mat. 10:34-36.\n4 Ka ne Yesu owacho ni “kik upar ni ne abiro kelo kuwe,” gima ne otemo wacho en ni joma ne winjo gik mopuonjo nonego ong’e ni ka giyiero luwe, nitie pek mang’eny ma ne gidhi romogo. Ote ma ne olando ne dhi pogo ji. En adier ni Yesu ne dwaro lando adiera mar Wach Nyasaye, to ok ketho osiep ma ni e kind ji. (Joh. 18:37) Kata kamano, mako puonj mag Yesu ne dhi bedo matek, to ahinya-ahinya ka osiepe ng’ato kata wedene kwedo adiera.\n5. Gin weche mage ma jopuonjre Yesu osenanoe?\n5 Yesu ne owacho ni akwede moa kuom wede ne dhi bedo achiel kuom gik ma jopuonjrene nyaka nanie. (Mat. 10:38) Mondo gibed mowinjore gi luwo Kristo, jopuonjre Kristo osenano sama ijarogi kata sama wedegi ojwang’ogi nikech gimakore gi adiera. Kata kamano, gueth ma giseyudo thoth ma ok nyal pim gi gik ma giselalo.—Som Mariko 10:29, 30.\n6. En ang’o ma nyaka wang’e sama wedewa kwedo kinda ma watimo e lamo Jehova?\n6 Kata obedo ni wedewa kwedo kinda ma waketo mondo walam Jehova, nyaka wadhi nyime herogi. Kata kamano, gima nyaka wang’e en ni hera ma waherogo Jehova gi Yesu e ma onego obed mokwongo. (Mat. 10:37) Bende, onego wang’e ni Satan biro temo tiyo gi hera ma waherogo wedewa mondo okethgo winjruokwa gi Nyasaye. We wanon ane moko kuom gik ma nyalo miyo wedewa okwedwa, kod gik ma wanyalo timo mondo wanyagre gi akwedego.\nKA JAODI OK EN JANENO\n7. Onego ine weche e yo mane sama jaodi ok en Janeno?\n7 Muma wacho achiel kachiel ni joma okendore biro bedo gi “masira e ringregi.” (1 Kor. 7:28) Masira mag kend kod parruok medore moloyo ka ng’at mikendorigo ok en Janeno. Kuom mano, dwarore ni ine weche mana kaka Jehova nenogi. Bedo ni jaodi ok dwar luwo Kristo gie sani ok en gima inyalo tiyogo mondo ipog kode dak kata iweye chuth. (1 Kor. 7:12-16) Kata obedo ni chwori ok tau e weche mag lamo, pod onego inyise luor nikech en e wi ot. Bende, dichwo ma Jakristo onego onyis chiege ma ok nie adiera hera matut.—Efe. 5:22, 23, 28, 29.\n8. Gin penjo mage minyalo penjori ka jaodi temo tami timo weche moko motudore gi lamo?\n8 To nade ka jaodi temo tami timo weche mamoko motudore gi lamo Jehova? Kuom ranyisi, nitie nyaminwa moro ma jaode ne oyiene mana dhi lendo odiechienge moko e juma. Ka in e chal ma kamano, onego ipenjri niya: ‘Be dibed ni jaoda dwaro ni awe lamo Nyasaye? Ka ok kamano, be en gima nyalore mondo atim atima gima owachono?’ Ka ibedo ng’ama tur, ibiro geng’o dondi-dondi e kindi gi jaodi.—Fil. 4:5.\n9. Ere kaka Jakristo nyalo puonjo nyithinde mondo gimi jaode ma ok Janeno luor?\n9 Tiego nyithindo nyalo bedo matek ka jaodi ok en Janeno. Kuom ranyisi, onego ipuonj nyithindi luwo chik ma ni e Muma ma wacho ni: “Mi wuoru gi meru luor.” (Efe. 6:1-3) To nade ka jaodi ok luw puonj mag Muma e ngimane? Ket ranyisi maber kuom nyiso jaodi luor matut. Ket pachi kuom kido mabeyo ma en-go, kendo inyis ni idewe gadier. Kik iwuo marach e wi jaodi ka nyithindi winjo. Kar mano, onego ilernegi ni ng’ato ka ng’ato nyaka yier kende ka be obiro tiyo ne Jehova. Timbe mabeyo mag nyithindi nyalo miyo jaodi ma ok Janeno one ber mar lamo madier.\nPuonj nyithindi adiera mag Muma sama thuolo moro amora oneno (Ne paragraf mar 10)\n10. Ere kaka janyuol ma jaode ok Janeno nyalo puonjo nyithinde yore Jehova?\n10 Seche moko, jaodi ma ok Janeno nyalo dwaro ni nyithindu otim nyasi moko ma Muma ok oyiego, kata onyalo dwaro puonjogi weche dinde mag miriambo. Chwo moko nyalo tamo mondegi mondo kik puonj nyithindgi Muma. Kata ka weche tek kamano, dhako ma Jakristo nyalo timo duto monyalo mondo opuonj nyithinde adiera mag Muma. (Tich 16:1; 2 Tim. 3:14, 15) Kuom ranyisi, jaod dhako ma Jakristo nyalo tame mondo kik opuonjre gi nyithinde kata kik odhi kodgi e chokruoge. Obiro luwo gima jaode owachono, kata kamano, sama thuolo oneno, onyalo puonjo nyithinde yore Jehova. (Tich 4:19, 20) Gikone, nyithindogo e ma biro yiero ka be gidwaro lamo Jehova kata ooyo.—Rap. 30:19, 20. *\nKA WEDENI KWEDO ADIERA\n11. En ang’o ma nyalo kelo ywaruok e kindi gi wedeni ma ok gin Joneno?\n11 Ka ne wachako tudore gi Joneno mag Jehova, samoro ne ok wanyiso wedewa. Kata kamano, kaka yiewa ne medo dongo, ne waneno ni ber ka wanyisogi gik ma wapuonjore e Muma. (Mar. 8:38) Ka chung’ni motegno osekelo ywaruok e kindi gi wedeni ma ok gin Joneno, ne ane moko kuom gik minyalo timo mondo iduok ywaruok ma kamago chien, kendo isik gi winjruok maber gi Nyasaye.\n12. Ang’o momiyo wedewa nyalo kwedowa, to ere kaka wanyalo nyiso ni wadewogi?\n12 Tem ane ketori e chal mar wedeni. Kata obedo ni wabedo mamor gi adiera mag Muma ma waseng’eyo, wedewa to nyalo paro ni osewuondwa kata ni din moro magalagala oserundowa. Kata, ginyalo paro ni tinde ok waherogi nikech ok watim kodgi nyasi ma ne wajatimo kodgi ka ne pok wabedo Joneno. Ginyalo bedo gi parruok e wi kaka ngimawa biro chalo. Onego wanyis ni wadewogi kuom temo ketore e chal margi mondo wang’e gadier gik ma chandogi. (Nge. 20:5) Jaote Paulo notemo ahinya mondo ong’e “ji mopogore opogore duto” e ka obed gi nyalo mar yalonegi wach maber. Wan be wanyalo timo kamano sama watudore gi wedewa.—1 Kor. 9:19-23.\n13. Onego wawuo e yo mane gi wedewa ma ok gin Joneno?\n13 Wuo e yo mang’won. Muma jiwowa niya: “Wecheu mondo obed mang’won.” (Kol. 4:6) Wanyalo kwayo Jehova mondo omiwa rohone maler ma biro konyowa nyiso kido mag roho sama wawuoyo gi wedewa. Kik wamin kodgi wach e wi puonj mag miriambo mantie e dinde ma gilemoe. Ka po ni wechegi kod timbegi ochwanyowa, wanyalo luwo ranyisi mar joote. Paulo nondiko niya: “Sama ji yanyowa, waguedhogi; sama isandowa, wanano; sama ji ketho nyingwa, wadwoko gi muolo.”—1 Kor. 4:12, 13.\n14. Gin ber mage ma wanyalo yudo ka wasiko ka wan-gi timbe mabeyo?\n14 Bed gi timbe mabeyo. Kata obedo ni wechewa mang’won nyalo konyo sama wedewa kwedowa, timbewa mabeyo to nyalo konyo kama duong’. (Som 1 Petro 3:1, 2, 16.) Omiyo, tim gik ma nyalo miyo wedeni ong’e ni Joneno mag Jehova gin joma kend margi dhi maber, girito nyithindgi e yo maber, kit ngimagi ler, kendo gin gi chuny mokuwe. Kata ka po ni wedewa ok bi rwako adiera, wabedo mamor nikech wamoro Jehova kuom chung’ motegno.\n15. Ere kaka wanyalo timo ikruok chon mondo kik wadonjre e gik ma nyalo kelo ywaruok?\n15 Bed moikore. Par chon gik ma nyalo kelo ywaruok, kendo item nono kaka inyalo nyagori kodgi. (Nge. 12:16, 23) Nyaminwa moro ma wuok Australia wacho kama: “Wuon jaoda ne ok dwar Joneno ahinya. Ka pok ne wadhi lime, ne walemoga mondo Jehova okonywa wawuo kode e yo mang’won kata e seche mobedo mager. Ne waikoga gik ma ne wadhi wacho mondo mbaka odhi nyime maber. Ne waketoga kinde ma ne wadhi kawo ka walime mondo kik wabed gi mbaka mabor ma nyalo miyo wawuo e wi weche din ma nyalo kelo ywaruok.”\n16. Ang’o ma wanyalo timo sama chunyi chandore nikech ok itim dwach wedeni?\n16 En adier ni ok inyal geng’o ywaruok duto ma nyalo bedo e kindi gi wedeni ma ok Joneno. Nikech ihero wedeni kendo isebedo kitemo ahinya mondo imorgi, ywaruok ma kamago nyalo miyo chunyi ochandre. Ka po ni gima kamano timoreni, tem matek mondo iket makruokni gi Jehova obed mokwongo moloyo wedeni. Okang’ ma kamano biro miyo wedeni one ni kare makruok gi puonj mag Muma en gima duong’ ahinya e ngima. Kata bed ni weche chal nade, ng’e maler ni ok inyal chuno ji mondo oher adiera. Kar mano, we gine ber mar tiyo ne Jehova kokalo kuom timbeni. Nyasachwa ma jahera miyogi thuolo mar yiero yo ma gibiro luwo e ngimagi mana kaka wan be omiyowa thuolo ma kamano.—Isa. 48:17, 18.\nSAMA ACHIEL KUOM JOODU OWEYO JEHOVA\n17, 18. Ere kaka wanyalo nyagore gi lit ma bedoe sama achiel kuom joodwa oweyo Jehova?\n17 Sama achiel kuom joodu ogol e kanyakla, kata oweyo adiera kende owuon, wachno nyalo chuowi malit mana ka ligangla. Ere kaka inyalo nyagori gi litno?\n18 Dhi nyime bedo modich e weche Nyasaye. Som Muma pile, ikri maber ne chokruoge kendo idhi e chokruogego ma ok ibari, dhi e tij lendo, kendo lem mondo Nyasaye omiyi teko mar nano. (Juda 20, 21) To nade ka itimo gigo duto te, to pod iwinjo ka chunyi lit alita? Kik iol! Bedo gi chenro maber e weche Nyasaye nyalo konyi tayo pachi kod chunyi. Par ane ranyisi mar jal ma ne ondiko Zaburi sula mar 73. Ne osebedo gi paro ma ok kare, kendo mano ne miyo chunye chandore. Gima ne okonye loko pache ne en dhi e od Jehova. (Zab. 73:16, 17) Bedo modich e weche Nyasaye nyalo konyi in be.\n19. Ere kaka wanyalo nyiso ni wariwo lwedo kum mowuok kuom Jehova?\n19 Riw lwedo kum mowuok kuom Jehova. Kata obedo ni wawinjoga malit sama ogol achiel kuom joodwa e kanyakla, kum ma kamano bang’e nyalo kelo ne ji duto ber, moriwo nyaka jarichono. (Som Jo-Hibrania 12:11.) Jehova chikowa ni kik ‘wabed kanyakla’ gi ng’ama otimo richo to otamore lokore. (1 Kor. 5:11-13) Kata ka wawinjo lit ma romo nade, ok wabi tudore gi ng’at ma kamano, obed e yor simu, sms, barua, e-mail, kata kuonde mitudruokie gi osiepe e intanet (social media).\n20. En geno mane ma ok rach ka wabedogo?\n20 Bed gi geno. Hera ‘bedo gi geno kuom weche duto’ moriwo nyaka bedo gi geno ni jogo moweyo Jehova chieng’ moro nyalo duogo ire. (1 Kor. 13:7) Ka ineno ka achiel kuom joodu ma nogol e kanyakla osechako loko chunye, ok rach ka ikwayo Jehova mondo okonye ‘oduog ire.’—Isa. 44:22.\n21. Ang’o monego itim ka joodu kwedi nikech iluwo Yesu?\n21 Yesu ne owacho ni ka wawinjo dhano moro amora moloyo winje, ok wawinjore luwe. Kata kamano, ne en gadier ni jopuonjrene ne dhi bedo gi chir mar makruok motegno kode kata obedo ni wedegi ne dhi kwedogi. Ka luwo Yesu osekelo “ligangla” e odu, dhi mana nyime geno kuom Jehova mondo okonyi nyagori gi pekgo e yo makare. (Isa. 41:10, 13) Bed mamor nikech Jehova gi Yesu mor kodi, kendo gibiro miyi mich nikech chung’ni motegno.\n^ par. 10 Kidwaro weche momedore e wi tiego nyithindo e ot ma jonyuol ok nie din achiel, ne “Maswali Kutoka kwa Wasomaji” ma ni e Mnara wa Mlinzi ma Agost 15, 2002.


“Wuothi kaka [Yesu] bende nowuotho.”—1 Johana 2:6.\nMANA kaka ne waneno e sula motelo ne mae, Yesu ne nigi ngima mamor. Omiyo, ka wadwaro bedo gi mor e ngimawa, dwarore ni waluw ranyisi mare kendo wawinj puonjne.\nMano bende e kaka Jehova jiwowa ni mondo watim mana kaka inyiso e ndiko moket malo kae. Wuotho kaka Yesu nowuotho oriwo luwo ranyisi mare kendo tiyo gi puonjne e yore duto mag ngimawa. Timo kamano biro miyo Nyasaye oyie kodwa kendo biro konyowa bedo gi ngima mamor.\nYesu nomiyowa puonj manyalo konyowa wuotho mana kaka ne owuotho. Moko kuom puonjgi yudore e Twak mar Got ma ne Yesu ogolo kendo ma en twak mong’ere ahinya. We wanon ane moko kuom puonjgi koda kaka wanyalo tiyo kodgi e ngimawa.\nPUONJ: “Mano mor manadi ni jo man gi chan e chunygi; nikech pinyruodh polo en margi.”—Mathayo 5:3.\nKAKA PUONJNO KONYOWA BEDO GI NGIMA MAMOR:\nYesu nonyiso ni ne ochwe dhano gi dwaro mar ng’eyo Nyasaye. Wagombo ng’eyo dwoko mag penjo kaka magi: Ang’o momiyo Nyasaye ne ochweyowa? Ang’o momiyo chandruok ng’eny e piny? Be Nyasaye dewowa kuom adier? Ka ng’ato osetho, be onyalo bedo mangima kendo? Mondo wabed gi ngima mamor, dwarore ni wayud dwoko mag penjo kaka mago. Yesu nong’eyo ni dwoko mag penjogo nyalo mana yudore kamoro achiel—e Muma. Kane owuoyo gi Wuon mare e lamo, Yesu nowacho niya: “Wachni en adiera.” (Johana 17:17) Be Muma nyalo konyowa ng’eyo Nyasaye gadier mi wabed mamor?\nWECHE MA NE OTIMORE E NGIMA NG’ATO:\nEsa ma ne en jawer mang’ula e band moro mong’ere, humbe ne dhi ka medore. Kata kamano, Esa pod ne winjo ni oremo gimoro e ngimane. Owacho niya: “Kata obedo ni ne ahero bedo e bandno, ne pod aneno ni aonge mor e ngimana.” Bang’ kinde, Esa ne oromo gi achiel kuom Joneno mag Jehova. Owacho niya: “Ne apenje penjo modhuro. Dwokone malong’o kendo mowuok e Ndiko nokawa gi wuoro, omiyo ne ayie ochak puonja Muma.” Gik ma Esa nopuonjore e Muma nomulo chunye kendo nomiyo ochiwo ngimane mondo oti ne Jehova. Owacho niya: “Kinde mokalo, ne an ng’at masiko donjo e chandruok moro bang’ machielo. To gie sani, an gi ngima mamor gadier.” *\nPUONJ: “Mano mor manadi ni jo mang’won.”—Mathayo 5:7.\nBedo mang’won oriwo kecho ji kendo dewogi. Yesu nonyiso jochan ng’wono. Nikech ng’wono, nokawo okang’ mar konyo jogo ma ne chandore. (Mathayo 14:14; 20:30-34) Ka waluwo ranyisi mar Yesu e nyiso ng’wono, wamiyo ngimawa medo bedo gi mor nikech jogo manyiso jomoko ng’wono yudo mor. (Tich Joote 20:35) Wanyalo konyo joma nie chandruok kokalo kuom weche koda timbe mang’won. Be en adier ni nyiso ng’wono miyo ngimawa medo bedo mamor?\nCarlos gi Maria\nMaria gi chwore, Carlos, gin ranyisi maber e nyiso ng’wono. Min Maria ne otho ma wuon Maria odong’ kende, kendo kuom higni mogwaro, osebedo gi tuwo mamiyo ok onyal wuok e kitanda. Maria gi Carlos nokawe mokele e odgi kendo gin e ma gikonye e yore duto. Giwacho ni nitie kinde mang’eny maok ginind gotieno, seche moko gise kata ringo kode e osiptal sama tuwone mar sukari omedore. Giwacho ni kinde moko giol ahinya. Kata kamano, gimor mana kaka Yesu nowacho, nimar gin gi kuwe mang’eny e chunygi nikech ging’eyo ni gikonyo wuon Maria kaka dwarore.—1 Timotheo 5:8.\nPUONJ: “Mano mor manadi ne joma ohero kuwe.”—Mathayo 5:9, New World Translation.\nBedo ng’at “mohero kuwe” tiende sie en bedo ng’at “makelo kuwe.” Ere kaka bedo ng’at makelo kuwe kelo mor e ngima? Ka watimo matek mondo kuwe obedie e kindwa gi jomoko, wabedo gi winjruok maber gi jogo mwatudorego. Luwo puonj ma Muma chiwoni biro konyowa: “Ka nyalorenu, beduru gi kuwe kod ji duto, kaka unyalo.” (Jo Rumi 12:18) “Ji duto” oriwo joodwa koda jomamoko manyalo bedo ni ok gin Jokristo wetewa. Be en adier ni bedo gi kuwe gi “ji duto” nyalo miyo ngimani omed bedo mamor?\nNe ane gima ne otimore e ngima dhako moro miluongo ni Nair. Kuom higni, osenyagore gi chandruoge mang’eny mosemiyo bedo gi kuwe, to moloyo e ode, ok osebedone mayot. Nyaka ne chwore weye higni madirom 15, osebedo kopidho nyithinde ka en kende. Achiel kuom yawuote ne tiyo gi yedhe mamero kendo kinde mang’eny nobedo ng’at ma rori madwaro hinyo nyiminene koda Nair min mare. Nair wacho ni gik mosepuonjore e Muma osemiye teko mar bedo ng’at makelo kuwe kata e bwo chandruoge matek kaka mago. Otemo bedo ng’at maok yware e weche kata chuno gik moko. Otemo bedo ng’at mang’won, ma neno ne ji lit, kendo matemo timo ne jomoko kaluwore gi chalgi. (Jo Efeso 4:31, 32) En gadier ni puonjruok bedo ng’at makelo kuwe osekonye bedo gi winjruok maber gi joode koda jomamoko.\nKETO PACHWA KUOM NGIMA MAN NYIME\nKa waluwo puonj mariek mag Yesu, wabiro yudo mor e ngima kendo wabiro bedo gi chuny mokuwe. Kata kamano, mondo wabed gi ngima mamor gadier, dwarore ni wang’e bende gima biro timore e kinde mabiro. Kuom adier, ere kaka wanyalo bedo mamor ka geno ma wan-go en mana bedo moti, bedo matuwo, kendo tho? Donge mano e kaka ngima chalo e pinyni?\nKata kamano, nitie wach maber! Jehova nogwedh jogo duto matemo ‘wuotho kaka [Yesu] bende nowuotho.’ Jehova osingo ni machiegni obiro loko piny obed manyien kama dhano moluoro Nyasaye nodagie nyaka chieng’ e ngima makare chuth kaka Jehova ne dwaro a e chakruok. Wachne wacho kama: “Koro kar dak mar Nyasaye ji ni go; Nyasaye nodag kodgi, kendo ginibed joge, mi Nyasaye owuon nobed kodgi. Kendo Nyasaye noywe pi wang’ duto e wengegi; tho ok nobedie kendo, kata ywak, kata nduru, kata rem ok nobedie, nikech gik machon osekadho.”—Fweny 21:3, 4.\nMaria, dayo ma jahigni 84 ma ne owuo kuome e sula mokwongo, mor nikech geno mar dak e ngima ma kamano. To nade in? Be diher ng’eyo weche momedore e wi “ngima maradier”—mabiro bedoe ka Pinyruodh Nyasaye locho? (1 Timotheo 6:19) Ka en kamano, inyalo penjo Joneno mag Jehova man machiegni kodi kata inyalo ndiko ne joma ogoyo gasedni. *\n^ par. 8 Inyalo somo sigand Esa duto e ite “Muma Loko Kit Ngima Ji: “Ne an Ja Mahundu”\n^ par. 18 Bug Ang’o ma Muma Puonjo Kuom mogo gi Joneno mag Jehova, osekonyo ji mang’eny mondo ong’e gima Ndiko puonjo e wi weche mopogore opogore.\nOr ne ng'ato Or ne ng'ato Yesu Puonjowa Kaka Wanyalo Bedo gi Ngima Mamor


News & Updates – Page 4 – Sky Fm\nWach telo marach kod timbe maok ni kare ne okelo ng’ur ne tend skund nyiri ma Nyakach…\nKaluwore kod telo ma iwacho ni rach e skund nyiri ma Nyakach,jopiny ne obedo kod ich wang’ komakore gi mane wachore ni chal kagima jotelo moko ne otoyo kod obila e geng’o wach ng’anyo mane gichano kuom ne mako moko kuom ogandago mane nigi ywak e wach chochni e skundno. Magi ne otimore sama jopiny […]\nWeg nyamburko ekido mar matatu koro nyalo dhi nyime gitayo chenro maggi.\nDoho mamalo ma Nairobi ochungo matin Duol mochungne rango weche wuoth mar National Transport and Safety Authority (NTSA) kuom thuolo machuok chenro mar tuono weg matatu matingo jowuoth maromo 14 obok mag wuoth. Ngeto mar burani en mano motim kod jangad buche thurka justice Enoch Chacha Mwita mana bang ka riwruok mar weg matatu manie bwo sacco […]\nDuoko mar penj mar kcse igeno lando ayanga kawuono.\nJatend migao mochungne weche somo thurka mikai Amina Mohamed igeno mar lando ayanga duoko mar penj maduong marr KCSE mane otim pachokae higani saa asaya odiechieng makawuono. Lendo makama obiro bang mikai Amina ne bago romo kod mathurka moluor Uhuru Kenyatta okinyi makawuono . Mahewo jopuonjre gana 600,000 ne otimo penjno maduto geno yudo duoko […]\ngomo mar jopuonj dhi chakore ayanga 2/1/2019.\nRiwruog jopuonj mar KNUT olando gomo mar jopuonj kochakore tarik 2/1/2019 epachokae mangima. Mae en lendo mogol kod jagoro mar riwruogno migosi Wilson Sossion okinyi makawuono kama owachoni gomono okbirumo nyaka chop chieng moro chop duachgi mar chualo chenro maggi kod duol mochungne ndiko jopuonj tich mathurka. Moko kuom gigo magiduaro mar mondo mi orang […]\ntelo ma kaunti ma homabay duaro nitiere mondo orang malongo.\nWach telo makare nyalo mana biro bedo e kaunti ma Homabay kadiponi kit telo mantie owuok oko mar konyo e kelo telo makare. Magi owacho kod migosi Samuel Owida ma wachoni telo masani e kauntino ma Homabay ok nyal lokore makony kelo weche mag dongruok ekauntino. Bende oleroni jopiny okdwar nying jotelo maokdhi makare kod […]\nMigosi musalia mudavadi wachoni pod en ekweth makwedo piny owacho.\nJatend duond buch siasa mar ANC migosi Musalia Mudavadi owachoni paro ma jomoko osegawacho ni duond buche makwedo piny owacho oserumo. Migosi Mudavadi wachoni gin tiere kendo pok gigore piny kata matin kka osebed kilieko gi jotelo mamaoko kinde duto pachoka. Owachoni dok chien nyalo bedo tok tudruok mane obedo ekind moko kuom jotelo kod […]\nchike mag apaya ne jo apiko biro duoko chien masirni mag apaya.\nChenro mar keto kare chike apaya ne jo apiko kod tiegruok margi kokalo kuom tudruok margi kod NTSA biro konyo duoko chien midhiero mag masirni mag apaya. Magi ne oyangi kod jatend migao mar wuoth James Macharia ma oleroni tudruok margi kod migepe mag arita kod NTSA dhi tiyo kanyakala mar konyo migaono . Ne […]\nNGATO ACHIEL OWITO NGIMANE EMASIRA MAR APAYA.\nNgata achiel owito ngimane emasira makoch mar apaya ka jomamoko maromo 16 bende otony kod ninyruok eapaya mawuok Nakuru kocho Nairobi otieno mapiny orugo kawuono. Masirani otimore e fly over mayudore e center ma Magumu Kinangop ekinde mane derep nyamburkono ne oriembo e ngue ahirititi mane owewye ka ngato achielno owito ngimane to mamoko bende […]\nomak jal moro giketh mar ne bambo kendo miyo ich nyathi mapok ochopo higni 18.\nJago moro majahigni 51 odinne eot tuech kuom higni 30 gi keth mar bambo kendo miyo ich nyathi makidoro manie bwo higni 18 egwenge ma Mombasa . Jal moyang nyinge kaka Ngoloma Kakenyi Mulinge ne obambo nyathi majahigni 12 maen jaklas 4 . Ekinde mane ongadone bura,jangad buche Senior Principal Magistrate Diana Mochache wachoni achichno […]


Buy Tata Swach Water Purifier Review on Diwali Great Indian Festival Sale - Best Gadgets Review\nAre you in search for a good deal on Tata Swach Water Purifier? Well, we’ve listed out the best diwali offers that are going around during the Amazon Great Indian Festival to help you get the Tata Swach Water Purifier deals during this Diwali and Great Indian Festival.\nLast updated on October 13, 2019 11:43 pm\nas of October 13, 2019 11:43 pm\nCapacity: 18 litres (9 Upper + 9 Lower) water storage


3 Johana 1 - Holy Bible [Luo Bible 2015] - (3Joh 1)\n3 Johana 1\nAn jaduong’, andikoni in Gayo, osiepna ma ahero gi hera maradier.\nOsiepna, akwayo Nyasaye ni mondo idhi maber e yore duto, kendo ibed mangima e ringri mana kaka ang’eyo ni ingima e chunyi bende.\nNe abedo mamor ahinya kane owete moko obiro, mowacho kaka isiko kuom adiera, kendo kaka iwuotho e ngima mar adiera.\nOnge gima miya mor moloyo ka awinjo ni nyithinda wuotho e adiera.\nOsiepna, in jaadiera kuom gimoro amora mitimo ni owete, kata ka gin joma welo.\nGisewuoyo kuom heranino e nyim kanyakla mar jo-Kristo man ka. Yie ikonygi e wuodhgi, kikowogi e yo malong’o ni Nyasaye mwatiyone,\nnimar ne giwuok gidhi e tich Kristo, ma ok giyie kawo kony moro amora kuom joma ok oyie.\nOmiyo wan jo-Kristo onego wakony joma kamago mondo wanywak kodgi tich mar lando adiera.\nNe andiko ni jo-Kristo muchokorugo, to Diotrefe, madwaro bet jatendgi, notamore winjo gima wawacho.\nOmiyo ka abiro to anael gik ma otimo e lela, kaka ohangowa gi weche mamono maricho. To ewi mago duto, otamore rwako owete bende, to ok mano kende, to bende otamo joma dwaro timo kamano e kanyakla mar jo-Kristo.\nJi duto wuoyo maber kuom Demetrio. Adiera lilo ema wachore kuome. Wan bende wayie ni timbene beyo kendo ing’eyo ni gima wawacho en adier.\nAn gi weche mathoth ma adwaro nyisi, to kata kamano ok adwar ndikogi e barua.\nTo ageno ni abiro neni machiegni mondo walos wang’ gi wang’.\nKue obed kodi. Osiepewa duto omosi. In bende mosnwa osiepewa achiel achiel.\n3 Johana 1:1\n3 Johana 1:3\n3 Johana 1:4\n3 Johana 1:5\n3 Johana 1:6\n3 Johana 1:7\n3 Johana 1:8\n3 Johana 1:9\n3 Johana 1:10\n3 Johana 1:12\n3 Johana 1:13\n3 Johana 1:14\n3 Johana 1:15\n3 Johana 1 / 3Joh 1


Babilon Maduong’ En Ang’o? | Dwoko Penjo ma Ji Nigo e Wi Muma\nSOM E Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Cibemba Croatian Czech Danish Dholuo Dutch Efik Estonian Ewe Faransa Fijian Finnish Ga Georgian German Greek Gun Haitian Creole Hausa Hebrew Hiligaynon Hungarian Igbo Iloko Indonesian Isoko Italian Japanese Kazakh Kinyarwanda Kirghiz Kirundi Kisungu Korean Lingala Lithuanian Macedonia Malagasy Malay Malayalam Maltese Myanmar Norwegian Nzema Oromo Pangasinan Polish Portuguese Portuguese (Portugal) Rarontongan Romanian Russian Sepedi Serbian Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Tetun Dili Thai Tigrinya Tiv Tsonga Turkish Turkmen Ukrainian Valencian Vietnamese Xhosa Yoruba Zulu\nKa luwore gi bug Fweny, Babilon Maduong’ ochung’ ne dinde duto mag miriambo ma ni e piny, kendo Nyasaye ok oyie gi dindego. * (Fweny 14:8; 17:5; 18:21) Kata obedo ni dindego opogore e yore mang’eny, giduto ok gikony ji ng’eyo Nyasaye madier, ma en Jehova.—Rapar mar Chik 4:35.\nKaka Wanyalo Fwenyo Babilon Maduong’\nBabilon Maduong’ en nying mitiyogo e yor ranyisi. Muma lero ni en “dhako ma ndhaga,” ma omi nying moro “ma kore ok ong’ere, niya: ‘Babilon Maduong’.’ ” (Fweny 17:1, 3, 5) Bug Fweny ondik kitiyo gi ranyisi, omiyo en gima owinjore wacho ni Babilon Maduong’ en ranyisi, to ok dhako masie. (Fweny 1:1) Bende, Muma wacho ni ‘obet e wi pige mang’eny.’ Pigego ochung’ ne “ji mopogore opogore duto, gi ji mang’eny, gi ogendni, kod dhok duto.” (Fweny 17:1, 15) Dhako masie ok nyal timo mano.\nBabilon Maduong’ en riwruok mokwako piny mangima. Iluonge ni “dala maduong’ ma nigi pinyruoth manie wi ruodhi mag piny.” (Fweny 17:18) Omiyo, en gi teko e wi piny mangima.\nBabilon Maduong’ en riwruok mar dinde, to ok mar siasa kata ohala. Babilon machon ne en dala mong’ere kuom gik “mikingogo ji, kod juogi.” (Isaiah 47:1, 12, 13; Yeremia 50:1, 2, 38) Kuom adier, dalano ne en kama lamo mar miriambo ogoye tach kendo ne gipingo Jehova, ma e Nyasaye madier. (Chakruok 10:8, 9; 11:2-4, 8) Ruodhi mag Babilon ne gin jong’ayi ma ne temo ting’ore malo ka gipiem gi Jehova kod lamone madier. (Isaiah 14:4, 13, 14; Daniel 5:2-4, 23) E yo ma chalo kamano bende, Babilon Maduong’ ong’ere kuom ‘timbene mag juok.’ Mano nyiso ni en riwruok mar dinde.—Fweny 18:23.\nBabilon Maduong’ ok nyal bedo riwruok mar siasa nikech “ruodhi mag piny” ywago kethruokne. (Fweny 17:1, 2; 18:9) Bende ok en riwruok mar ohala nikech Muma nyiso ni opogore gi “jolok ohelni madongo mag piny.”—Fweny 18:11, 15.\nKidi machon ma nyiso Ruoth Nabonidus mar Babilon kod ranyisi adek mag nyiseche ma nyadidek ma gin Sin, Ishtar, kod Shamash\nBabilon Maduong’ en nying mowinjore gi riwruok mar dinde mag miriambo. Kar mondo Babilon Maduong’ opuonj ji kaka ginyalo sudo machiegni gi Nyasaye madier ma en Jehova, oterogi e lamo nyiseche mamoko. Muma luongo mano ni ‘terruok’ kata chode. (Tim Jo-Lawi 20:6; Wuok 34:15, 16) Puonj kaka mar nyasaye ma nyadidek, chuny ma ok nyal tho, kod tim mar tiyo gi kido e lamo, nochakore e Babilon machon kendo puonjgo yudore e dinde mag miriambo ma ndalogi. Dinde mag miriambogo bende ohero gik ma jopiny ohero. Mana kaka Muma wacho, ‘giterore’ gi pinyni.—Jakobo 4:4.\nDinde mag miriambo nigi mwandu mathoth kendo ginyisore ahinya, to mano e gima Muma wacho e wi Babilon Maduong’. Kowuoyo kuom jaterruokno, Muma wacho ni orwakore gi “nanga ma rangine rajamna kod ma kwar ma rieny” kendo “obidhore gi dhahabu gi kite ma nengogi tek kod kite mag lulu.” (Fweny 17:4) Babilon Maduong’ e min “gik modwanyore e piny” kata puonj kod timbe ma ok chiw luor ne Nyasaye. (Fweny 17:5) Jogo ma ni e dinde mag miriambo kata Babilon Maduong’ oriwo “ji mopogore opogore duto, gi ji mang’eny, gi ogendni, kod dhok duto.”—Fweny 17:15.\nBabilon Maduong’ e ma osekelo tho ne “jogo duto ma oneg e piny.” (Fweny 18:24) Kuom higni duto, dinde mag miriambo osekelo lwenje kod kit nek mopogore opogore. E wi mano, ok gipuonj ji adiera e wi Jehova, Nyasaye ma jahera. (1 Johana 4:8) Weyo ma ok gipuonjo ji adiera osemiyo ji obedo gi timbe maricho, to mano osemiyo gichuero remb ji mang’eny. Kare e momiyo Muma jiwo jogo ma dwaro moro Nyasaye ni ‘gia kuom’ Babilon Maduong’.—Fweny 18:4; 2 Jo-Korintho 6:14-17.\n^ par. 3 Ne bende wich ma wacho ni, “Ere Kaka Anyalo Fwenyo Din Madier?”


1 Johana 3 | Bible e Intanet | New World Translation\nBarua Mokwongo mar Johana 3:1-24\nWan nyithind Nyasaye (1-3)\nNyithind Nyasaye kod nyithind Jachien (4-12)\nYesu noketh tije Jachien (8)\nNyasaye duong’ moloyo chunywa (19-24)\n3 Neuru hera ma Wuoro osemiyowa+ mondo oluongwa ni nyithind Nyasaye!+ Kendo mano e kaka wasebedo. Mano e momiyo piny ok ong’eyowa+ nikech piny pok ong’eye.+ 2 Un jo ma ahero, sani koro wan nyithind Nyasaye,+ kata kamano pok oelnwa maler gino ma wanabed.+ Wang’eyo ni e kinde mar fwenyruokne, wanabed ma chal kode nimar wabiro nene kaka en. 3 Kendo ng’ato ka ng’ato ma nigi genono e iye pwodhore owuon+ mobed maler mana kaka jalo bende ler. 4 Ng’at ma siko ka timo richo ketho chik, richo en ketho chik. 5 Ung’eyo bende ni jalo ne ofwenyore mondo ogolnwa richowa,+ kendo en owuon oonge gi richo kuome. 6 Ng’at ma siko e winjruok achiel kode ok sik ka timo richo;+ ng’at ma siko ka timo richo pok onene, bende pok ong’eye. 7 Un nyithindo matindo, kik uwe mondo ng’ato olalu; ng’at ma siko ka timo gik makare en ng’at makare, mana kaka jalo bende en ng’at makare. 8 Ng’at ma siko ka timo richo en ng’at ma Jachien chiko, nikech Jachien osebedo ka timo richo nyaka a chakruok.*+ Mano e momiyo Wuod Nyasaye ne ofwenyore mondo oketh tije mag Jachien.+ 9 Ng’at moseyudo nyuol moa kuom Nyasaye ok sik ka timo richo,+ nikech kodhi* mar Nyasaye siko kuom ng’at ma kamano, omiyo ok onyal siko kotimo richo nimar oseyudo nyuol moa kuom Nyasaye.+ 10 Nyithind Nyasaye kod nyithind Jachien ng’ere maler kuom wachni: Ni ng’at ma ok sik ka timo gik makare en ng’at ma ok oyie ni Nyasaye ochike. Kamano e kaka ng’at ma ok ohero owadgi bende chalo.+ 11 Nimar ma e wach ma usewinjo nyaka a chakruok, ni onego waherre e kindwa;+ 12 to kik wabed kaka Kain jal ma ng’at marach ne ochiko, mi nonego owadgi.+ To ang’o momiyo ne onego owadgi? En nikech timbene ne richo,+ to timbe owadgi ne nikare.+ 13 Owetena, kik uwuor nikech piny osin kodu.+ 14 Wang’eyo ni wasewuok e tho mi wachopo e ngima,+ nikech wahero owetewa.+ Ng’at ma onge hera siko e tho.+ 15 Ng’at ma timo sigu gi owadgi en janek,+ kendo ung’eyo ni ngima ma nyaka chieng’ ok sik e iye.+ 16 Koro waseng’eyo hera kokalo kuom wachni, ni jalo ne otho kochiwo ngimane nikech wan,+ omiyo wan bende onego wachiw ngimawa ne owetewa.+ 17 To ng’at ma nigi gige pinyni kendo oneno ka owadgi ochando gimoro, to otamore keche, ere kaka onyalo wacho ni ohero Nyasaye?+ 18 Un nyithindo matindo, ok onego wanyis hera mana gi wach kata gi lep kende,+ to bende gi tim+ kendo gi adiera.+ 19 Kuom timo kamano, wabiro ng’eyo ni wan mag adiera, kendo wabiro bedo gi chuny mokuwe e nyime* 20 kuom wach moro amora ma chunywa nyalo ketonwae bura, nikech Nyasaye duong’ moloyo chunywa kendo ong’eyo gik moko duto.+ 21 Un jo ma ahero, ka chunywa ok ketnwa bura, wabedo gi chir mar wuoyo gi Nyasaye ka wan thuolo;+ 22 kendo gimoro amora ma wakwayo, wayudo koa kuome+ nimar waluwo chikene kendo watimo gik mabeyo e wang’e. 23 Kuom adier, ma e chikne: ni wabed gi yie e nying Wuode Yesu Kristo+ kendo ni waherre+ mana kaka nochikowa. 24 E wi mano, ng’at ma luwo chikene, ng’atno siko e winjruok achiel kode kendo en bende osiko e winjruok achiel gi ng’atno.+ Kendo kuom roho maler ma nomiyowa, wang’eyo ni osiko e winjruok achiel kodwa.+\n^ Kata, “chakruokne.”\n^ Tiende ni, kodhi ma nigi nyalo mar nyago olemo.\n^ Kata, “wanaho chunywa e nyime; chunywa nobed gi chir e nyime.”


Rapar mar Chik 4 - Holy Bible [Luo Bible 2020] - (RaCh 4)\nRapar mar Chik 4\nYaye, jo-Israel, winjuru buche kod chike ma amiyou, luwgi mondo udagi kendo mondo ukaw piny ma Jehova Nyasaye, ma Nyasach kwereu miyou.\nKik umedi kata ugol gimoro amora kuom chik ma amiyou, to rituru chike ma amiyou mag Jehova Nyasaye ma Nyasachu.\nNe uneno gi wengeu uwegi gima Jehova Nyasaye ne otimo Baal Peor. Jehova Nyasaye ma Nyasachu notieko koa kuomu jogo duto mane oluwo Baal mar Peor,\nto ne un uduto mane usiko kupadoru kuom Jehova Nyasaye ma Nyasachu pod ungima nyaka chil kawuono.\nNe, asepuonjou buche kod chike kaka ne Jehova Nyasaye ma Nyasacha nochika, mondo uluw chikenego e piny mudhidonjoe kendo kawo.\nRitgiuru maber, nimar mano ema biro nyiso riekou gi ngʼeyou ni ogendini mamoko mabiro winjo buchegi duto wach niya, “Adier, onge oganda mariek kendo man-gi ngʼeyo koganda maduongʼni.”\nEre oganda machielo ma ogen man kod nyasachgi machiegni e yo ma Jehova Nyasaye ma Nyasachwa chiegnigo kodwa e yo moro amora ma walame?\nKara ere oganda machielo maduongʼ man kod buche gi chike makare machal gi chike mamiyou kawuononi?\nBeduru motangʼ kendo neuru ni wiu ok owil gi gik museneno gi wangʼu kendo kik uwegi gia e chunyu ka pod ungima. Puonjuru nyithindu kod nyikwau wechegi.\nParuruane chiengʼ mane uchungʼ e nyim Jehova Nyasaye ma Nyasachu e Horeb, kane owachona niya, “Chok ji e nyima ka mondo giwinj wechena mondo mi gipuonjre luora ndalo duto mag ngimagi kendo bende gipuonj nyithindgi wechegi.”\nNe ubiro machiegni ma uchungʼ e tiend got. Godno mach ne liele mochopo nyaka e polo, ka en-gi rumbi maratengʼ kod mudho mandiwa.\nEka Jehova Nyasaye ne owuoyonu kokalo ei mach. Ne uwinjo dwol kawuok ei mach, to ne ok uneno ngʼat mane wuoyono, to makmana dwol kende ema nuwinjo.\nKendo Jehova Nyasaye ne owachona e kindeno mondo apuonju buche kod chike ma onego uluw e piny ma udhiye loka Jordan mondo ukaw.\nNe ok uneno Jehova Nyasaye gi wangʼu e kinde mane uwinjo dwonde koa e mach e got Horeb. Omiyo beduru motangʼ ahinya,\nmondo kik ubed jo-mibadhi ka uloso nyisecheu uwegi, kata kido moro amora mochwe ka dichwo kata ka dhako,\nkata ka chiayo moro e piny kata ka winyo mafuyo e kor polo,\nkata ka gimoro amora mochwe mamol e lowo kata ka rech manie pi.\nKa ungʼiyo polo ma uneno chiengʼ, dwe kod sulwe karieny (ma gin gigo manyiso duongʼ mar polo), to kik gimak pachu mi ukulrunegi ka ulamo. Gin gigo ma Jehova Nyasaye ma Nyasachu osemiyo jopinje duto manie piny bwo polo.\nTo un, Jehova Nyasaye noresou mogolou e mach mager kuwuok e piny Misri mondo ubed kaka girkeni mare nyaka chiengʼ, mana kaka un sani.\nJehova Nyasaye nokecho koda nikech un, kendo ne okwongʼoreni ok anangʼad aora Jordan mondo adonji e piny maber ma Jehova Nyasaye ma Nyasachu miyou ka girkeni.\nAbiro tho e pinyni, ok anangʼad aora Jordan, to un uchiegni ngʼado mondo udhi ukaw kereu e piny maberno.\nBeduru motangʼ mondo kik wiu wil gi singruok mane Jehova Nyasaye ma Nyasachu otimo kodu, kik ulos ne un uwegi kido moro amora milamo ma Jehova Nyasaye ma Nyasachu okwero.\nNimar Jehova Nyasaye ma Nyasachu en mach matieko gik mowangʼo kendo en Nyasaye ma janyiego.\nBangʼ ka usedak e pinyno kuom higni mangʼeny mi ubedo gi nyithindo kod nyikwau, bangʼe ubedo jo-mibadhi ma uloso kido mopa kendo utimo gik mamono e wangʼ Jehova Nyasaye ma Nyasachu, ka umiye mirima;\nto aluongo polo gi piny mondo obed joneno kuomu kawuono, ni ubiro rumo mapiyo nono e piny ma ubiro kawo loka Jordan.\nJehova Nyasaye biro keyou e dier ogendini kendo ji manok kuomu ema notony e kind pinje ma Jehova Nyasaye noterue.\nKuno unulamie gik ma dhano oloso gi lwetgi, ma gin nyiseche molos gi bao kata gi kite mopa, gin gik ma ok nyal neno, winjo, chiemo kata winjo tik gimoro.\nTo ka udwaro Jehova Nyasaye ma Nyasachu kanyo, to unuyude ka umanye gi chunyu duto kod ngimau duto.\nBangʼ ka gigi duto osetimorenu mi ubedo gi chuny mool, eka unuduog ir Jehova Nyasaye ma Nyasachu kendo uluore.\nPenj ane sani gik mane timore chon, ndalo mane pok onywolu, kochakore e ndalo mane Nyasaye ochweyo dhano e piny; penj ane koa e bath polo konchiel nyaka komachielo. Bende gima duongʼ kama osetimore kata gima chal kama osewinji?\nBende nitie oganda moro mosewinjo dwond Nyasaye kawuoyo e mach kaka usewinjoni ma obedo mangima?\nBende nitiere nyasaye moro mosegolo oganda kuom oganda machielo moselok wasumbini? Koso bende nitiere moro mosetemo timo timbe madongogi gi ranyisi, honni gi lweny kendo gi teko maduongʼ kod bat morie kaka Jehova Nyasaye notimonu e piny Misri e wangʼu kuneno.\nOsenyisu gigi duto mondo ungʼe ni Jehova Nyasaye en Nyasaye; onge Nyasaye moro ma ok en.\nNoyie uwinjo dwonde gie polo mond opuonjugo. Bende noyienu ma uneno mach makakni e piny, kendo nuwinjo dwonde ei majno.\nNikech ne ohero kwereu mi oyiero nyikwagi bangʼ-gi, ne ogolou Misri en owuon kod tekone maduongʼ,\nmondo ogol oko ogendini maroteke moloyou, kokelou e pinygi mondo omiu bedo girkeni kaka en kawuononi.\nYie kendo ikaw odiechiengni obed ei chunyi ni Jehova Nyasaye en Nyasaye e polo malo kendo e piny mwalo. Onge Nyasaye moro machielo.\nEmomiyo rituru buchene kod chikene ma amiyou kawuono, mondo gik moko odhi maber kodu gi nyithindu kendo mondo udag amingʼa e piny ma Jehova Nyasaye ma Nyasachu miyou e kinde duto e piny.\nEka Musa noketo tenge mier adek madongo man yo wuok chiengʼ mar aora Jordan,\nma gin kuonde ma ka ngʼato onego wadgi ka ok ochano, to onyalo ringo dhi pondo kuondego mantie e miechgi madongo mondo ores ngimane.\nMier madongo-go gin magi: Bezer manie pinje gode motwo, mano ne jo-Reuben; Ramoth ei Gilead, obed kar jo-Gad; kendo Golan ei Bashan obed mar jo-Manase.\nMa e chik mane Musa omiyo jo-Israel.\nMagi e weche, buche kod chike mane Musa omiyogi kane giwuok Misri,\nkane gin e holo machiegni gi Beth Peor man yo wuok chiengʼ mar Jordan, e piny Sihon ruodh jo-Amor mane nigi loch Heshbon kendo ne oloye gi Musa kod jo-Israel kane giwuok Misri.\nNegikawo pinye gi piny Og ruodh Bashan, mane gin gi ruodhi ariyo mag jo-Amor man loka yo wuok chiengʼ mar Jordan.\nPinyni nochakore Aroer koa e dier holo mar Arnon mochopo nyaka Got Siyon (tiende ni, Hermon),\nkendo nokawo gwenge mag Araba man yo wuok chiengʼ mar Jordan, mochopo nyaka Nam mar Araba mantiere e tiend gode mag Pisga.\nRapar mar Chik 4:1\nRapar mar Chik 4:2\nRapar mar Chik 4:3\nRapar mar Chik 4:4\nRapar mar Chik 4:5\nRapar mar Chik 4:6\nRapar mar Chik 4:7\nRapar mar Chik 4:8\nRapar mar Chik 4:9\nRapar mar Chik 4:10\nRapar mar Chik 4:11\nRapar mar Chik 4:12\nRapar mar Chik 4:14\nRapar mar Chik 4:15\nRapar mar Chik 4:16\nRapar mar Chik 4:17\nRapar mar Chik 4:18\nRapar mar Chik 4:19\nRapar mar Chik 4:20\nRapar mar Chik 4:21\nRapar mar Chik 4:22\nRapar mar Chik 4:23\nRapar mar Chik 4:24\nRapar mar Chik 4:25\nRapar mar Chik 4:26\nRapar mar Chik 4:27\nRapar mar Chik 4:28\nRapar mar Chik 4:29\nRapar mar Chik 4:30\nRapar mar Chik 4:32\nRapar mar Chik 4:33\nRapar mar Chik 4:34\nRapar mar Chik 4:35\nRapar mar Chik 4:36\nRapar mar Chik 4:37\nRapar mar Chik 4:38\nRapar mar Chik 4:39\nRapar mar Chik 4:40\nRapar mar Chik 4:41\nRapar mar Chik 4:42\nRapar mar Chik 4:43\nRapar mar Chik 4:44\nRapar mar Chik 4:45\nRapar mar Chik 4:46\nRapar mar Chik 4:47\nRapar mar Chik 4:48\nRapar mar Chik 4:49


Bible Version Compare - Holy Bible - 2020 - 2015\n“Unune malit un jopuonj chik gi jo-Farisai mawuondoregi! Uchiwo achiel kuom apar mar gik ma milimili kaka kado, apoth kod onyulo. To ok usedewo gik madongo moloyo ma chik dwaro, kaka adiera gi kech kod yie. Owinjore ne utim gik ma achien-go ka ok uweyo mak utimo mokwongogo.\nYesu nomedo wacho niya, “Mano kaka unune malit, un jopuonj Chik gi jo-Farisai, mawuondore ni ohero Nyasaye! Uketo chunyu mana kuom chiwo ni Nyasaye mich mar achiel kuom apar mag alode maonge tich kaka apoth, gi onyulo, kod ododo, to uweyo gik madongo ma Chik dwaro, kaka ng’ado bura kare, gi bedo mang’won kod bedo jaadiera. Gik madongogo ema onego bed ni utimo, to mamokogo bende ok onego uwe mak utimo.


Mathayo 17 | Muma e Intanet | New World Translation (1984)\nKaka kit Yesu ne olokore (1-13)\nYie ma chal gi koth karadali (14-21)\nIkoro kendo tho mar Yesu (22, 23)\nIchulo osuru gi pesa ma mingli moa e dho rech (24-27)\n17 Ndalo auchiel bang’e, Yesu nokawo Petro gi Jakobo kod Johana owadgi, mi noterogi nyaka malo e wi got moro mabor kar kendgi. 2 Eka kit Yesu nolokore e nyimgi; lela wang’e ne orieny ka wang’-chieng’, kendo lepe ma oko ne orieny kaka ler. 3 To ne! Musa gi Elija nofwenyorenegi kanyo, to ne giwuoyo gi Yesu. 4 Eka Petro nowacho ne Yesu niya: “Ruoth, otimore maber ni wan kae. Kihero to abiro gero hembe adek kae, achiel mari, achiel mar Musa, to achiel mar Elija.” 5 Ka pod nowuoyo, ne! bor polo ma rieny noumogi, kendo ne! dwol moro nowuok e bor polono ka wacho niya: “Ma Wuoda ma ahero, ma aseyiego. Winjeuru.” 6 Kane giwinjo mano, jopuonjre nopodho auma kendo luoro nomakogi ahinya. 7 Kae to Yesu nosudo machiegni, mi nomulogi kowachonegi kama: “Auru malo. Kik uluor.” 8 Kane giting’o wang’gi, ne ok gineno ng’at machielo, mak mana Yesu owuon. 9 Sama ne gilor a e got, Yesu nochikogi niya: “Kik uhul fwenyno ne ng’ato ang’ata nyaka bang’ ka Wuod dhano osechier oa kuom joma otho.” 10 To jopuonjrene nopenje kama: “Kare ang’o momiyo jondiko wacho ni Elija nyaka bi mokwongo?” 11 Nodwokogi niya: “Kuom adier Elija biro, kendo obiro duoko gik moko duto kaka ne gin. 12 Kata kamano, awachonu ni Elija osebiro kendo ne ok gifwenye, to ne gitimone mana kaka ne gidwaro. Kamano bende, e kaka Wuod dhano noyud sand e lwetgi.” 13 Eka jopuonjrene noyango ni kare nowuoyo e wi Johana Jabatiso. 14 Kane gichomo kama oganda ne nitie, ng’at moro nodhi ire mogoyo chonge piny e nyime ka wacho niya: 15 “Ruoth, kechie wuoda nikech en gi tuo mar ndulme kendo ochandore malit. Ojapodho nyading’eny e mach kendo e pi. 16 Ne akele ir jopuonjreni to ne ok ginyal change.” 17 Yesu nodwoko kama: “Yaye un tieng’ ma onge yie kendo mobam, anasik kodu nyaka karang’o? Abiro nano kodu nyaka karang’o? Kelnagouru kae.” 18 Eka Yesu nokwero jachien ma ne ni kuome, mi jachiendno nowuok kuom wuowino, kendo wuowino nochango chakre sano. 19 Koro jopuonjre nodhi ir Yesu kar kendgi mi gipenje niya: “Ang’o momiyo gole nende otamowa?” 20 Nodwokogi kama: “En nikech un gi yie matin. Nikech adier awachonu ni, ka un gi yie ma rom kata gi koth karadali, ubiro wacho ne godni ni, ‘Dar ka idhi kacha,’ to obiro dar, kendo onge gima biro tamou.” 21 —— 22 Ka noyudo gichokore kanyachiel e Galili, kanyo e ma Yesu nowachonegie niya: “Wuod dhano idhi ndhog mi chiwe e lwet ji, 23 kendo gininege kae to e odiechieng’ mar adek ibiro chiere.” Mano ne omiyo gibedo gi kuyo ahinya. 24 Kane gisechopo Kapernaum, joma ne solo osuru mar drakma ariyo, nodhi ir Petro mi gipenjo niya: “Be japuonju chuloga osuru mar drakma ariyo?” 25 Nodwokogi kama: “Ochuloga.” Kata kamano, ka nodonjo e ot, Yesu e ma nokwongo wuoyo ka penje niya: “Ineno nade Simon? Ruodhi mag piny sologa osuru mopogore opogore koa kuom jomage? Kuom yawuotgi, koso kuom jomamoko?” 26 Ka nodwoko ni: “Kuom jomamoko,” Yesu nokone niya: “Kare adier yawuotgi ni thuolo kuom wach chulo osuru. 27 To mondo kik wachwanygi, dhi e nam ibol olow, kae to iyaw dho rech mikwongo mako to ibiro nwang’o fedha ma mingli. Kaw mano mondo ichulgo jogo, mara kod mari.”


Jodak ma Kajulu ochano nga’nyo maratipo ne tend kambi sukari ma Kibos – Sky Fm\nWritten by Phenny Waga on March 1, 2019\nKambi sukari ma Kibos. Photo Courtesy.\nJodak ma Kajulu koroni to obuogo mar timo ng’anyo ma ratipo mar rocho chenro duto mag tich ka kambi rego niang’ ma Kibos.\nKa ne ogolo ler e wii wachni, ma en MCA ma Kajul Migosi Roy Samo okwayo oganda duto ma Kano kod Kajulu oyie owuog oko kar rombgi e neno ni giwuoyo e duol achiel kaka yorno mar nyiso ng’ur margi e wii chal makoch mar aluora ma koroni to oroch mokalo gi chilo ma ikeyo koda kambi rego niang’ ma Kibos.\nMigosi Samo lero ni chido ma kambino chido godo aluora nitiere yore buora ma inyalo geng’ godo kata kamano tend kambino osebedo katiyo ataro mar chikego gino ma koro medo kelo hinyruok ne oganda ma kono.\nMCA no oseyo mokalo moko kuom jotelo ma owacho ni osebedo obadho e dwaro ratiro ne oganda ma Kajulu wira ni gisebedo ka gikao asoya kaachiel koda donjore e buche ma jopiny osebedo kachwalo e doho kotenore ni kambi no.


Rumi 4 - Holy Bible [Luo Bible 2020] - (Rum 4)\nTo koro wanyalo wacho angʼo kuom gima Ibrahim ma kwarwa; nofwenyo kuom wachni?\nNikech kaponi Ibrahim noket kare kuom tijene, to dine obedo gi gima onyalo pakorego, to ok e nyim Nyasaye.\nNdiko to wacho nangʼo? “Ibrahim noyie kuom Nyasaye, kendo mano nomiyo Nyasaye okwane kaka ngʼama kare.”\nKoro ongʼere malongʼo ni chudo ma imiyo ngʼato bangʼ tich ok miye kaka mich; to imiye kaka gir luche mosetiyone.\nTo kuom ngʼat ma ok otimo gimoro, to oketo mana genone kuom Jal maketo jomaricho kare, yie ma kamano ikwano kaka tim makare.\nDaudi bende wuoyo kuom wachni koloso kuom gweth ma ngʼama Nyasaye kwano kaka ngʼama kare ma ok tim gimoro nigo.\n“Ogwedh jogo ma kethogi owenegi, kendo ma richogi oseruchi.\nOgwedh ngʼatno ma Jehova Nyasaye ok nokwan-ne richone.”\nTo gweth miwuoyeni dobed mana mar joma oter nyangu kende, koso en mar joma ok oter nyangu bende? Wawacho ni yie mar Ibrahim nomiyo okwane kaka ngʼama kare.\nEre kaka nokwane ni en ngʼat makare, kosetere nyangu koso ka podi? Nokwane ni en ngʼat makare kapok otere nyangu.\nNe oyudo kido mar nyangu achien kaka ranyisi mar bedo ngʼama kare, ma noseyudo motelo kuom yie kapok otere nyangu. Kuom mano, en kwar ji duto moyie to ok oter nyangu, mondo joma kamago bende obed joma kare.\nTo bende en kwar joma oter nyangu, ma ok oter mana nyangu kende, to maluwo kit yie ma kwarwa Ibrahim ne nigo kane pok otere nyangu.\nNikech singruok mane omi Ibrahim ni piny nobed mare, ne ok obirone kata ne kothe kuom chik, to nobiro kuom tim makare mar yie.\nKapo ni joma oluwo chik ema bedo jocham girkeni, to yie obedo kayiem nono, kendo singruok onge tiende,\nKuom mano, singruok biro kuom yie eka obedo kuom ngʼwono, kendo nyikwa Ibrahim duto oyud singruokno, to ok ni joma rito chik kende to nyaka joma nigi yie machal gi mar Ibrahim, nikech en e wuonwa duto.\nMana kaka ondiki niya, “Aseketi ibedo wuon ogendini mangʼeny.” En wuonwa e nyim wangʼ Nyasaye mane oyie kuome, Nyasaye machiwo ngima ni joma otho kendo maluongo gik maonge mana ka gima gintie.\nKata obedo ni gima dine mi Ibrahim bed gi geno ne onge, ne pod oyie ayieya ni nobiro bedo “wuon ogendini mangʼeny,” mana kaka nosewachne niya, “kamano e kaka kothi nobedi.”\nNe ok odok chien e yie, kata obedo ni ringre owuon ne chal gima otho, nikech hike ne romo kar mia achiel, kendo kata ni Sara ne en migumba ma kindene mar nywol nosekadho.\nKiawa moro amora ne ok omiyo okier oweyo singruok Nyasaye, to nomedo bedo motegno e yie mare komiyo Nyasaye duongʼ,\nkendo noyie chutho ni Nyasaye ne niginyalo mar timo gima nosesingore ni notim.\nTo weche mawacho niya, “ne okwan nego,” ne ondiki ok ni en kende,\nto ni wan bende, ma Nyasaye biro ketonwa tim makare, wan mwayie kuom Jal mane ochiero Yesu Ruodhwa oa kuom joma otho.\nYesu ema nochiw mondo otho nikech richowa kendo nochiere mondo oketwa kare.


Puonj mane wayudo kuom Kristo kendo koro wanyisou ema: Nyasaye en ler, kendo mudho onge kuome kata matin.\n Ka ji wachonu ni manyuru rieko kuom ajuoke gi jo-nyakalondo madhum kendo jajni, to donge dhano onego penj wach kuom Nyasaye? Angʼo momiyo upenjo joma otho wach mar joma ngima? To kar timo kamano to nonuru chike Nyasaye kod wechene! Ka ok ginyal wuoyo kaluwore gi wachni to ok ginyal konyo ngʼato.\nOsiepna, kik iluw timbe maricho, to luw tim maber. Ngʼat matimo gima ber en ngʼat Nyasaye, to ngʼat matimo gima rach pok oneno Nyasaye.\nRapar mar Chik 18:14\nPinje ma ubiro kawo winjo rieko mag ajuoke nyakalondo, to un Jehova Nyasaye ma Nyasachu ok oyienu timo kamano.\n “Ka jachien marach owuok kuom ngʼato, owuotho kuonde motwo koni gi koni, komanyo kama doyudie yweyo, to ok oyudi. Eka owacho ni, ‘Abiro dok e ot mane aaye.’ Ka ochopo to oyudo ka odno iye ninono, koyweye maler kendo ochan maber. Eka odok kendo oomo jochiende abiriyo mamoko maricho moloye, kendo gibiro gidonj mi gidag kanyo. Bangʼe achien ngima ngʼatno bedo marach moloyo kaka nochal mokwongo. Kamano e kaka biro timore ne tiengʼ marachni.”\n Beduru motangʼ ahinya kaka udak, kik udag ka joma ofuwo, to daguru ka joma riek, kutiyo gi thuolo muyudo e yo maber, nikech ndalogi richo.


Bible in one year - Luo Bible 2015 - December 29\n1. Bang’ wechego nawinjo gima chalo gi koko maduong’ mar oganda mang’ongo e polo kawacho niya, “Opak Nyasaye! Warruok gi duong’ maler kod teko gin mag Nyasachwa,\n2. nikech pile ong’ado bura e yo ma adier kendo makare. Nong’ado bura ni jachode maduong’ mane oketho piny gi terruokne. Adier, Nyasaye osekume nikech nonego jotich Nyasaye.”\n3. Eka ne gichako gikok kendo niya, “Opak Nyasaye! Iro mar dala maduong’ mawang’no nodum nyaka chieng’!”\n4. To jodongo piero ariyo gang’wen gi gik mangima ang’wen kande, nopodho piny mi olamo Nyasaye mobet e kom duong’, kawacho ni, “Ber mondo obed kamano! Opak Nyasaye!”\n5. Bang’ mano, duol moro noa e kom duong’ kawacho niya, “Pakuru Nyasachwa un jotichne duto madongo gi matindo ma oluore!”\n6. Bang’e ne achako awinjo gima chalo gi koko oganda mang’ongo, kendo machalo gi pige mang’eny kawuo, bende machalo gi polo mamor matek, kawacho niya, “Opak Nyasaye! Ruoth Nyasachwa Manyalo Gik Moko Duto osekawo lochne.\n7. Wabeduru mamor ahinya, kendo wamiyeuru duong’ nikech kinde mar kend mar Nyarombo osechopo. Chiege oseikore,\n8. kendo Nyasaye oseyiene mondo orwakre gi nanga maber mapichni kendo maler.” (Nanga maberno ochung’ kar tim makare mar jo-Nyasaye)\n9. Eka malaikano nowachona ni, “Ndik niya, ‘Joma oluongi e kisera mar Nyarombo gin johawi.’ ” Eka nomedo wachona niya, “Mano e wach mar adier mar Nyasaye.”\n10. Ne apodho piny e tiende mondo olame, to nokwera ni, “Ngang’! Kik itim kamano! An mana jatich wadu matiyo kodi kaachiel gi oweteni mamoko. Wan duto wahulo wach man kuom Yesu. Nyasaye kende ema mondo ilam. Adiera ma Yesu kelo ema miyo jonabi koro wach.”\n11. Eka ne aneno polo ka oyawore, kendo ne aneno faras marachar ka ni kanyo, to Jal mane oidhe iluongo ni Ng’ama Igeno, kendo Jaadiera. Iluonge kamano nikech ong’ado bura kare, kendo okedo e yo makare.\n12. Wengene liel ka ligek mach, kendo osidhne osimbo mang’eny e wiye. En gi nying mondik kuome, ma onge ng’ama ong’eyo, to mak mana en owuon,\n13. kendo orwakore gi law moling’ore e remo. Iluonge ni Wach Nyasaye.\n14. Ogend lweny mag polo ne luwo bang’e koidho farese marachere, kendo korwakore gi lewni mabeyo kendo maler.\n15. To ligangla mabith wuok e dhoge kendo ochwowogo ogendini. Obiro ritogi gi ludh nyinyo, kendo obiro ng’adonigi bura gi mirimb Nyasaye Manyalo Gik Moko Duto.\n16. En gi nying moro mondiki e lawe kendo eme ni, “Ruodh ruodhi, kendo Jaduong’ jodongo.”\n17. Eka ne ang’iyo wang’chieng’ mi aneno malaika moro kochung’ kuno. Ne okok matek ni winy duto mane huyo e kor polo niya, “Chokreuru ubi e sawo maduong’ mar Nyasaye,\n18. mondo ucham ring ruodhi, gi ring jodong lweny, gi ring joma rateke, kod ring farese gi joma idhogi, kaachiel gi ring ji duto, joma ni thuolo gi wasumbini, joma tindo gi joma dongo.”\n19. Eka naneno Ondiek malichno gi ruodhi mag piny kod ogendni mag lweny kochokore mondo oked gi Jal moidho faras gi ogandane mar lweny.\n20. To ne olo Ondiek, mi omaki kaachiel gi Janabi mar Miriambo, mane osebedo katimo honni e nyime. Honnigo ema ne osewuondogo joma ne oketnigi alama mar Ondiek, kendo mane lamo gima ket gi Ondiegno. Ondiek gi Janabi ne owit kangima e ataro mar ligek mach.\n21. To joma odong’ ne oneg gi ligangla mane wuok e dho Jal moidho faras, kendo ringgi noyieng’o winy duto.


Bang’ mano naneno chuny adek mochido machalo gi ogwende, kawuok e dho Thuol malich, kendo e dho Ondiek, kendo e dho Janabi mar Miriambo.\n Bang’ mano, ranyisi malich ne onenore e kor polo. Ne en dhako morwakore gi wang’chieng’. Due ne nie bwo tiende, to wiye nosidh e osimb sulue apar gariyo. Ne en gi ich, kendo noywak ka muoch kaye, ka en gi rem mar nywol. Eka ranyisi machielo bende ne onenore e polo. Ne en thuol mang’ongo, makwar kendo malich, man gi wiye abiriyo kod tunge apar, kendo ma osimbo abiriyo osidhi e wiyego. Iwe noywayo achiel kuom adek mar sulue mae polo mi owito e piny. Thuol malichno nochung’ e nyim dhako mane dwaro nywolno mondo ocham nyathine kosenywolo. Dhakono nonywolo nyathi mawuowi, mabiro rito ogendini gi ludh nyinyo. To nyathineno ne oyudhi moter malo ir Nyasaye e kom duong’ mar Nyasaye. Dhakono to noringo modhi e thim kuma ne Nyasaye oikonee kar bet, mondo oritee ka imiye chiemo kuom ndalo alufu gi mia ariyo kod piero auchiel. Eka lweny nowuok e polo. Mikael gi malaikane nokedo gi thuol malichno. Thuol gi malaikane bende nokedo kodgi, to ne ologi, mi kargi ne ok ochako obetie e polo kata matin. Thuol maduong’no ne owit mwalo e piny kaachiel gi malaikane duto. En e thuol mang’ongo machon miluongo ni Jachien kata Satan, mane owuondo piny ngima. Eka ne awinjo dwol maduong moa e polo, kawacho niya, “Koro Nyasachwa oselocho. En kinde mar tekone gi lochne kaachiel gi mar Mesia mare, ma bende oyudo lochne. Oselo jadonj ni owetewa, madonjonigi e nyim Nyasaye odiechieng’ gotieno, mi owite e piny. Owetewa ne oloye gi remb Nyarombo kendo gi Wach Nyasaye mane gihulo, bende ne ok gidewo ngimagi nyaka kar tho. Omiyo, polo kod joma odakie mondo obed mamor! To mano kaka nobednu malit un piny gi nam, nimar Satan oselor obiro iru ka nigi mirima mager nikech ong’eyo ni odongne mana ndalo matin kende.” To kane thuol malichno oneno ni osewite e piny, ne olawo dhako mane osenywolo nyathi ma wuowi cha. To ne omi dhakono buom ariyo mag ongo maduong’ mondo ohugo ochop kare e thim, kuma ne idhi ritee kimiye chiemo kuom higni adek gi nus, ka en mabor gi thuol. To thuol nong’ogo pi moa e dhoge mondo oyuogo dhakono, mi pigno nomol bang’ dhakono mana ka aora. To piny noyawo dhoge, momwonyo pi mane thuol ong’ogono, mi okonyo dhakono. Kuom mano, thuol nokecho gi dhakono, mi odhi mondo oked gi nyithind dhakono modong’, marito chik Nyasaye, kendo mahulo ni giyie kuome,\n Eka naneno malaika moro koa e polo lor piny, koting’o rayaw mar Bur Matut Maonge Gikone e lwete kod nyororo maduong’. Ne omako Thuol malichno, tiende ni thuol machon miluongo ni Jachien kata Satan, mi otweyo gi nyororo kuom higni alufu achiel. Ne obole e Bur Matut Maonge Gikone, mi oloro dho bur kendo otueyo, mondo kik ochak owuond ogendini nyaka higni alufu achielgo rum. To bang’e nogonye kuom kinde matin. Bang’ mano ne aneno kombe mag duong’, kendo joma ne obet e kombego ne omi teko mar ng’ado bura. Bende ne aneno chuny joma noseng’ad wiyegi nikech ne gihulo wach man kuom Yesu, kendo nikech ne gilando wach Nyasaye. Gin ne ok gilamo Ondiek kata gima ket kode, bende ne ok oketnigi alama mar Ondiek e lela wengegi kata e luetgi. Ne gidoko mangima, mi gilocho gi Kristo kuom higni alufu achiel. Mano e chier mokwongo. (Joma otho modong’ to ne ok odoko mangima kendo, nyaka higni alufu achiel orumo.) Joma ochier e chier mokwongoni gin johawi kendo gin joma ler. Tho mar ariyo onge gi teko kuomgi, to ginibed jodolo mag Nyasaye kod mag Kristo, kendo giniloch kode kuom higni alufu achielgo. To ka higni alufu achielgo oserumo, to nogony Satan e bur motueyeno, kendo nowuog oko mondo odhi owuond Gog gi Magog, tiende ni ogendini manie tunge piny duto koni gi koni, mi ochokgi ni lweny. To kar rombgi chalo gi kwoyo mae dhonam. Ne gikwako piny te, mi gilworo kambi mar jo-Nyasaye kod dala ma Nyasaye ohero. To mach ne oa e polo motiekogi, kendo Satan mane owuondogi ne owit e ataro mar ligek mach, kama Ondiek kod Janabi mar Miriambo bende nitie. Kuno ginisandre odiechieng’ gotieno nyaka chieng’. Eka ne aneno kom duong’ mang’ongo marachar kod jal mobetie. Piny gi polo noringo oa e nyime mi olal nono. Bende ne aneno joma otho, madongo gi matindo, kochung’ e nyim kom duong’, kendo noel kitepe. Eka kitabu machielo, ma en kitap ngima bende noel. Joma otho nong’adnigi bura kuom gik mane gitimo, kaluwore gi weche mane ondik e kitepego. Nam nogolo joma otho manie iye, kendo Tho gi Piny Joma Otho, bende nochiwo joma otho manie igi, kendo ng’ato ka ng’ato nong’adne bura kuom gik mane osetimo. Eka Tho gi Piny Joma Otho ne owit e ataro mar mach. Ataro mar machno en tho mar ariyo. Ng’ato ang’ata mane nyinge ok onwang’ kondik e kitap ngima, ne owit e ataro mar mach.